ШАФТОЛИ НАВЛАРИ ВА УЛАРНИ ЕТИШТИРИШ БЎЙИЧА ТАВСИЯЛАР | Агро-Олам.Uz\nБош саҳифа Боғбончилик ШАФТОЛИ НАВЛАРИ ВА УЛАРНИ ЕТИШТИРИШ БЎЙИЧА ТАВСИЯЛАР\nШАФТОЛИ НАВЛАРИ ВА УЛАРНИ ЕТИШТИРИШ БЎЙИЧА ТАВСИЯЛАР\nШафтоли дарахтлари барвақт ҳосилга киради, ҳар йили мўл ҳосил беради, меваси жуда чиройли, дарахтлари кучли ўсади, лекин бошқа данакли меваларга нисбатан анча совуққа чидамсиздир. Шафтоли дархтлари экилгандан кейин 3-4 йилига келиб 100-150кг гача ҳосил бериш мумкин. Унча катта бўлмаган шох-шаббаларни парвариш қилиш ва ҳосилни териб олиш қийин эмас. Шафтоли навлари июн ойидан то ноябр ойигача пишади, бу билан шафтоли мевасига бўлган таъминот 5 ойгача чўзилади. Меваси сувли, ширин, киши кўнглига тегмайди, ҳушҳўр ва жуда мазали.уни янгилигида истеъмол қилиш билан бир қаторда мураббо, компот ва ҳар хил туршаклар тайёрланади. Шафтоли мевасини киши организими тез ўзлаштиради, у ҳар хил витаминларга, минерал тузларга бой бўлиб, гемоглабин барпо этишда фойдали ҳисобланади.\nОқ шафтоли-2 –эски, серҳосил, маҳаллий чидамли пайвандтаг учун асосий материал берадиган нав. Мевалари кўпроқ ўртаги ва кечки бўлиб, август-центябр ойларида оппоқ бўлиб пишади. Дарахтлари кучли бўлиб, баландлиги 8ёшида 4,7м, шох-шаббаларининг кенглиги 4,5м ни ташкил қилади, сийракроқ, думалоқ шаклда, мевасининг вазни 100-110гр. Меваси юмшоқ туклар билан қопланган бўлиб, пишганида дарахтдан осонгина узилади. Ҳар йили ҳосил беради. Ҳар тупида 70-90 кг ҳосил беради. Меваси асосан янгилигида истеъмол қилинади, қуритиш ва консерва тайёрлаш мумкин.\nЭртаги оқ Вир –нави дарахти бўйчан, шох-шаббаси қуюқ, кенг овал шаклда. Барглари лансетсимон, тепа томон қорамтир-кўк бўлса, баргнинг паст томони ёругъ кўк рангда. Мевасининг вазни 100-150гр, думалоқ яссисимон, икки томонидан ботиқ. Эти оқ-майин, жуда сувли, ўртача тигъиз қандли, мазаси яхши. Шафтоли навларидан ичида энг совуққа чидамлиларидан бири бўлиб ҳисобланади. Меваси асосан ҳўраки бўлиб, июннинг учинчи ўн кунлигига келиб пишади.\nОлтин таваллуд (Золотой юбилей) –сариқ этли,универсал, эртапишар шафтоли нави. Меваси йирик (130-150гр) чўзинчоқ –тухумсимон, тилла ранг тукли. Ташишга ва сақлашга чидамли. Меваси янгилигида истеъмол қилинади, қисман консерва тайёрланади ва қуритилади. Ўзбекистоннинг барча вилоятларида, ҳусусан жанубий вилоятларида экиш мумкин.\nЛола –ўртапишар нав бўлиб, мамлакатимизнинг барча вилоятларида экиш учун раёнлаштирилган. Меваси июл охири август ойи бошларида пишади, ўртача вазни 70-80гр, туксиз, юмалоқ, заргъалдоқ сариқ, усти тўқ қизил. Эти сариқ, сувли, ширин, ўзига ҳос нордон мазали, данагидан яхшҳи ажралади. Асосан янгилиги истеъмол қилинади. Ҳосилга экилганидан кейин 2-3 ёшида, тўлиқ ҳосилга эса 5-6 йилда киради. Ҳар йили ҳосил беради. Мевасини универсал мақсадда фойдаланиш мумкин. Шафтоли навлари ичида жуда чиройли, истеъмол ва қуритиш учун яхши ҳисобланади.\nМалинасимон –ўртапишар нав бўлиб, Ўзбекистоннинг барча вилоятларида экиш учун раёнлаштирилган. Меваси августда пишади, йирик (150-180гр), юмалоқ тухумсимон, оч-сариқ, кунгай томони малина рангида товланиб туради, тукли, эти оқиш, серсув нордон-ширин, ҳушҳўр, данагидан осон ажралади. Енгил сугъориладиган тупроқли ерларда яхши ўсади ва яхши ҳосил беради. Мевасидан универсал мақсадда фойдаланилади.\nСерҳосил (Обилний) –нави дархтнинг баландлиги 5,5м, мевасининг вазни 70-80гр. Экилган кучатлари 3-4 йилда ҳосил беради, 6-7- йилга келганда ҳосил тўлиқ бўлади. Пишиши давомли (15-20кун) бўлади.\nСтарт –нави дарахти ўртача ўсади, 7-8-йилга келганда баландлиги 4,2-4,5м бўлади. Мевасининг вазни 120 гр катталиги ҳар хилдир. 25-28июлда 20-25 кун давомида секин-аста меваси олдинма-кетин пишиб етилади. Меваси унвесал мақсадда фойдаланилади.\nФарход –кечпишар нави бўлиб, Ўзбекистоннинг барча вилоятлари экиш учун мослаштирилган. Меваси центябр ойлари бошларида пишади, йирик(180гр гача), юмалоқ, уч томони бироз эгрироқ, қизгъиш-тўқ сариқ. Эти сариқ, тигъиз-ширин, бир оз нордон. Данаги осон ажратилади. Кўчати 3 йилда ҳосилга киради, ҳар йил ҳосил беради.\nЭлберта –меваси йирик, кенг тарқалган серҳосил нав. Дарахти катта бироқ мева куртаклари совуққа чидамайди. Йил яхши келганда ҳар тупи 80-100 кг да ошиқ ҳосил беради. Ҳар йили кесиб туришни талаб қилади. Меваси августнинг биринч ярмида пишади. Меваси йирик, думалоқ, тухумсимон, баъзан учли, қизгъиш тук билан қалин қопланган. Эти саргъиш, лаззатли. Бошқа жойларга юбориш, консерва ва қоқ қилиш мумкин.\nШафтоли(шафтоли: Prunus persica, нектар: Prunus persica va. nusipersica)\nШафтоли меваси жуда кенг тарқалган бўлиб, уни Ўзбекистоннинг кўпгина ҳудудларида муваффақиятли ўстириш мумкин. Шафтоли яхши ривожланиши учун ёзги мавсумда етарлича суғориш, унумдор-намликни яхши ўтказувчан ва азотга бой тупроқ, ҳамда мевалар сийраклаштирилиши, шу билан бирга шафтолининг барг бужамайиши ва монилиоз касалликларига қарши кимёвий препаратлар қўлланилиши талаб этилади.\nШафтоли дарахти қисқа умр кўради (15-20 йил). Шафтолилар (шу жумладан туксиз турлари ҳам) ўз-ўзини уруғлантира олгани сабабли, чанглатувчи дарахтга мухтож эмас.\nШафтоли дарахтлари қисман pH даражаси (тупроқдаги водород ионлари миқдори) бироз юқори 6.0 ва 6.5 бўлган тупроқларни хуш кўради. Бу кўрсаткич бир оз кўп ёки кам бўлса ҳам дарахт ўсавериши мумкин, аммо бундай шароит унинг саломатлиги ва ҳосилдорлигига салбий таъсир кўрсатади. Шафтоли дарахтлари қумоқ ва сувни яхши ўтказувчан тупроқларда яхши ривожланади. Агар тупроқнинг сув ўтказувчанлиги суст бўлса, унга гўнг, қум ёки торф (ўсимлик чириндилари) қўшиб чуқур чизел қилиб аралаштириш тавсия қилинади. Юқоридаги тупроқ таркибини яхшилашга мўлжалланган махсулотларни айнан кўчат экилиши режалаштирилаётган чуқурчага солиш тавсия қилинмайди.\nШафтоли дарахтларининг томирлари яхши сув ўтказмайдиган тупроқларда нобуд бўлади, ўсишдан тўхтайди ва нобуд бўлади.\nАксарият мевали дарахтлар тупроқ таркибидаги pH кўрсаткичи 6.5га яқин бўлган шароитларда яхши ўсади. Ўзбекистонннинг аксария ҳудудларида тупроқ рН кўрсатгичи юқори бўлганлиги сабабли дарахт экишдан олдин гипс қўшиш орқали унинг рН кўрсатгичини нормаллаштириш мумкин. Тупроқнинг pH кўрсаткичи ва унумдорлик даражасини аниқлаш учун тупроқ анализи натижаларидан фойдаланинг.\nШафтоли дарахти энг кўп сувни ёшлик даврида истеъмол қилади – бир йиллик кўчатларни ҳафтада бир маротаба ёки ёз фаслида, ҳафтада икки маротаба суғориш тавсия этилади. Калифорния Университетининг Катта Боғбони Стив Альбертнинг тавсиясига кўра тупроқ етарли миқдорда нам ушлаб турилган шароитларда мевали дарахтлар ҳосилдорлиги юқори бўлади. Шафтоли дарахти сув етишмаслик ҳолатида ҳам мева бериши мумкин аммо дарахт стресс ҳолатига тушади ва мевалар майда бўлиб қолади. Тупроқ намлигини сақлаш учун дарахт танаси атрофига мулча (майдаланган ўсимлик ва дарахт қолдиқлари) солинади, лекин мулча дарахт танасига тегмаслиги керак.\nТўғри вақтда ўғитлаш ривожланаётган (актив) озуқа етказиб берувчи илдизларнинг озиқлантирувчи моддаларни ўзлаштириб олиши учун жуда муҳим аҳамиятга эга. Қишнинг ярмидан Март ойигача бўлган тиним даври оралиғида экилган шафтоли кўчатлари Август ойига қадар ўғитлантирилиши тавсия қилинмайди. Икки йиллик ёки тўлиқ ривожланган дарахтлар танаси атрофига Июнь-Август ойларида 1 стакан (250гр) ўғит, аммоний сульфат ёки кальций нитрати қўлланг, аммо озуқани дарахт танасига яқин жойга йиғилиб қолиши олдини олинг. Ҳар мавсумда март ойининг бошида эса дарахт танаси атрофи бўйлаб «NPK 10-10-10» формуладаги комплекс ўғитдан фойдаланинг. Ушбу ўғит таркибида 10%дан азот, фософор ва калий мавжуд. Ўғит қадоқланган идишда кўрсатилган йўриқномага риоя қилинг. Ўғитлардан нормадан ортиқ фойдаланиш мева сифатига салбий таъсир кўрсатиб, кейинги йилги ҳосилдорлик даражасини пасайтириб юбориши мумкин.\nШафтоли дарахтлари азотга бой бўлган тупроқларда яхши ривожланади ва уларга биринчи галда талаб қилинадиган озуқавий моддалар қаторига азот, кальций, фосфор, магний, олтингугурт ва калий кабий элементлар киради. Ушбу озуқавий элементлар маълум бир даражада тупроқ таркибида бўлсада, тупроқни лабаратория ёрдамида анализ қилдириш уларнинг мавжудлик ва етишмаслик даражасини аниқлашга ёрдам беради. Камроқ даражада талаб қилинадиган озуқавий моддалар таркибига хлор, темир, марганец, бўр, мис, рух ва молибден киради. Қўшимча маълумотлар учун Веб сайтнинг Ўғитлардан Фойдаланиш бўлимига қаранг.\nШафтоли дарахтларини парваришлаш\nКалифорния қалқандориси (щитовка) ва шафтоли пўстлоқ битига қарши дарахтларга ёғли аралашма сепинг (ёғли аралашма тайёрлаш йўриқномаси билан таниши учун шу ерни босинг).\nШафтоли барг бужамайиши касаллиги олдини олиш учун куртак ҳаракатга келишидан олин 3%ли ва гул тўкилгандан сўнг 1%ли бордо суюқлигидан фойдаланинг.\nҚуёш нури дарахт ичига яхши кириши ва ортиқча мевани назоратга олиш учун ҳар йили ўтган мавсумда ўсган шохларни 50%га қисқартириб буталанг. Бу янги шохларни яхши ривожланиши ва келгуси йилги ҳосил учун замин вазифасини ўтайди. Дарахт ичини сўрувчи шохлардан мунтазам равишда тозаланг.\nМева чириши (монилиоз) касаллиги олдини олиш учун дарахт куртаклари оқарганда (очилган бодроқ ҳолатига келганда) ва тўлиқ гуллаган вақтда фунгицидлардан фойдаланинг. Қўшимча маълумотлар учун Веб сайтнингзараркунандаларга қарши курашиш бўлимига қаранг.\nЁш кўчатларни апрелдан ойидан бошлаб ҳар ойда азот билан озиқлантиринг. Бир мавсумда ҳар бир кўчатни 220 грам карбамид билан 6-7 мартага (дозага) бўлиб озиқлантиринг, балоғатга етган дарахтлар учун ушбу нормани 50%га кўп қўлланг.\nЮқори сифатли мева олиш учун мевалар ғўра бўлганда 15 см узоқликда тоқаланг. Тоқалаш мевалалар сонини камайтиради, лекин уларнинг ҳажмини катталаштиради ва шохлар синиши олдини олади.\nЁш кўчатларни ҳар ойда азот билан озиқлантиринг. Бир мавсумда ҳар бир кўчатни 220 грам карбамид билан 6-7 мартага (дозага) бўлиб озиқлантиринг, балоғатга етган дарахтлар учун ушбу нормани 50%га кўп қўлланг.\nДарахтлар остини бегона ўтлардан тоза тутинг.\nТешикчали доғланиш (клястероспориоз) замбуруғига қарши ёмғирли мавсум бошланишидан олдин, барглар 60-70% тўкилганда 3%ли бордо суюқлиги сепинг.\nМева териб олингандан сўнг дарахтларни озиқлантиринг.\nШафтоли паршаси ривожланиши олдини олиш учун, кеч куз тўкилган баргларни боғдан чиқаринг ёки плуглаб тупроқ билан кўмиб ташланг.\nДарахтда мумланиб (қуриб) қолиб кетган меваларни қиш мавсумига қолдирмай териб ташланг.


Янги номзодлар қайта тайёрлаш курсини битиришди — Huquq\nHome / / Янги номзодлар қайта тайёрлаш курсини битиришди\nЯнги номзодлар қайта тайёрлаш курсини битиришди\nБош прокуратура Академиясида Ўзбекистон Республикаси Президентининг 2018 йил 8 майдаги «Прокуратура органлари кадрларини тайёрлаш, қайта тайёрлаш ва уларнинг малакасини ошириш тизимини тубдан такомиллаштириш чора-тадбирлари тўғрисида»ги Фармонига асосан илк маротаба ташкил этилган прокуратура органларида лавозимларни эгаллаш учун номзодларни касбий қайта тайёрлаш курслари ниҳоясига етди.\nҚайта тайёрлаш курси олти ой давом этиб, прокурор-тергов иши ва прокуратура органларида иш юритишни ташкил қилиш асосларини ўқитишга йўналтирилди. Олий таълим ҳамда амалий фаолият ўртасидаги мавжуд бўшлиқларни тўлдириш мақсадида таълим жараёни амалиётга йўналтирилган янгича ёндашув асосида ташкил этилди.\nЎқув машғулотлари илғор педагогик ва ахборот-комуникация технологияларини қўллаган ҳолда ўтказилди. Тингловчиларда тергов ва тезкор-қидирув тадбирларини ўтказиш бўйича амалий ва махсус кўникмаларни шакллантириш мақсадида ўқув машғулотлари криминалистик машғулот майдони, суд имитацияси зали, электрон тир ва бошқа махсус жиҳозланган ўқув хоналарида ўтказилди.\nЎқиш жараёнида курс тингловчилари таҳлилий фикрлаш қобилияти, чет тилларда сўзлаш ва шу каби самарали фаолият юритиш учун зарур бошқа кўникмаларни ривожлантириш имкониятига эга бўлдилар.\nКурс дастури прокуратура органлари фаолиятини ташкил этиш, қонунчилик ижроси устидан назорат, ҳуқуқбузарликлар профилактикаси, судларда прокурор ваколатини таъминлаш ва умумий компетенцияларга оид ўқув блокларидан ташкил топди.\nҲар бир ўқув блоки бўйича аудитория машғулотлари пойтахт туманлари прокуратураларида амалиёт ўташ билан бирга ташкил этиб борилди. Бу тингловчиларда терговга қадар текшириш ва тергов ҳаракатларини ўтказиш, иш юритиш, мурожаатлар билан ишлаш ва тергов-прокурорлик фаолиятига оид бошқа кўникмаларнинг шаклланишига хизмат қилди.\nБирламчи ихтисослашув шаклидаги қайта тайёрлаш курслари зарур ахлоқий, психологик фазилатлар ҳамда ҳар томонлама билим ва юқори малакага эга бўлган муносиб номзодларни танлаб олиш имконини берадиган, прокуратурага хизматга қабул қилишнинг мутлақо янги моделига асос солди.\nБош прокуратура Академияси бўлим бошлиғи


Меҳмонхоналарда ўзбекона нонушта стандарти жорий этилиши режалаштирилмоқда - Халқ сўзи\n18:43 08 Ноябрь 2018 Жамият\nГап шундаки, қаймоқ, оби нон, сомса, мавсумий мевалар ва сабзавотлар, чой, новвот, ёнғоқлар, қуруқ мевалар ва миллий ширинликлар — буларнинг барчасини “ўзбекона нонушта” стандартига киритиб, турклар, инглизлар ёки французлардаги каби ҳақиқий брендга айлантириш режалаштириляпти.\n“Бизнинг инглизлар ёки турклар каби ўз анъаналаримиз бор. Қадим-қадимдан тонгда ўзбек оиласи дастурхонидан нималар жой олган — қаймоқ ва оби нон, албатта, хушбўй ширин чойи билан. Бу асос ҳисобланади. Меҳмонхоналарда “ўзбекона нонушта” стандартини жорий этиш ғояси шундан пайдо бўлди. Ҳудудлардан келиб чиқиб мазкур андоза муайян вилоятда дастурхонга қўйиладиган нон, сомса ва бошқа таом турлари ҳисобига тўлдирилиши мумкин. Масалан, Фарғона водийсида нонуштага мастава беришади. Ушбу барча ўзига хосликларни инобатга оламиз ва “ўзбекона нонушта” стандартини шакллантирамиз”, - деди Ўзбекистон ошпазлар уюшмаси раиси Акбар Умаров.\nАкбар Умаров йирик меҳмонхоналарда “ўзбекона нонушта”нинг жорий этилиши ўзига хос янгиликка айланиши қаторида бюджетни тежаш имконини беришини ҳам айтди. Зеро, миллий нонушта унча қиммат бўлмаса-да, етарли даражада хуштаъм ва тўйимлидир. Айни пайтда миллий стандартни юлдузлари сонидан қатъий назар меҳмонхоналар, ҳостеллар ва меҳмон уйларига татбиқ этиш мўлжалланяпти.


Ўзбекистон вазирлари Буюк Британия ва Шимолий Ирландия элчилари билан учрашмоқда\n25 Avgust 17:45 Сиёсат\nБУЮК БРИТАНИЯ ВАЗИР ВИДЕОКОНФЕРЕНЦИЯ ИРЛАНДИЯ УЧРАШУВ ШИМОЛИЙ ЭЛЧИ\nКеча Ўзбекистон вазирлари ва хорижий давлатлар элчиларининг онлайн-конференцияси бўлиб ўтди, унда иқтисодиёт соҳасидаги ҳамкорлик масалалари муҳокама қилинди.\n400;">Видеоконференция орқали Бош вазирнинг ўринбосари – Иқтисодий ривожланиш ва камбағалликни қисқартириш вазири Жамшид Кучкаров томонидан ўтказилган тадбирда Буюк Британия ва Шимолий Ирландия Бирлашган Қироллигининг Фавқулодда ва Мухтор Элчиси – Тимоти Торлотнинг учрашуви бўлиб ўтди.\nЎзбекистон Республикаси Президенти Эрдўғанни табриклади\nВидеоконференцияда Ўзбекистон Республикаси Молия вазири – Тимур Ишметов, Ўзбекистон Республикаси Бандлик ва меҳнат муносабатлари вазири – Нозим Хусанов, Ўзбекистон Республикаси Давлат статистика қўмитаси раиси Баҳодир Бегалов, шунингдек бошқа мутасадди идоралар вакиллари иштирок этдилар.\nУчрашув аввалида Британия томони Ўзбекистондаги иқтисодий вазият, шунингдек коронавирус пандемияси оқибатларини юмшатиш бўйича мамлакат ҳукумати томонидан кўрилаётган чора-тадбирлар билан таништирилди.\nЎзбекистон томони ҳамкорликнинг техник йуналишлари ва Буюк Британиянинг энг муҳим бўлган тажрибасини тақдим этди.\nИдоралараро институционал фаолиятни ривожлантириш ва иқтисодий сиёсатни амалга ошириш устувор йуналишлар сифатида қайд этилди.\nМамлакатда молиявий ҳисоботнинг халқаро стандартлари ва ўқитиш тизимини фаол жорий қилиш, шунингдек, профессионал аудиторларни синовдан ўтказиш ва сертификатлаш соҳасида ҳамкорлик масалаларига алоҳида эътибор қаратилди.\nШоввозсойдаги президент саройининг сири ошкор бўлди: янги тафсилотлар\nШунингдек, улар давлат харидлари соҳасидаги ислоҳотлар ва бюджет ташкилотлари харидларининг максимал даражада ошкоралигини таъминлашга қаратилган жараёнлар ҳақида гапирдилар.\nТомонлар ўзаро фикр алмашиш ва Британия маъмуриятининг солиқ маъмуриятчилиги борасидаги тажрибасини кўриб чиқишга қизиқиш билдирдилар. Иштирокчилар инсон капиталини ривожлантириш каби соҳаларда ҳамкорлик муҳимлиги тўғрисида келишиб олдилар. Хусусан, тадбиркорликни ўқитиш ва ҳукумат томонидан, шу жумладан аёллар ва ёшларни қўллаб-қувватлаш, меҳнат бозорини ривожлантириш ва расмий секторни кенгайтириш, шунингдек, урбанизация жараёни ички миграциянинг ривожлантириш омили сифатида.\nЎзбекистон Республикасида статистикани ривожлантиришда техник ёрдам кўрсатиш Буюк Британия билан ҳамкорлик қилишнинг муҳим жиҳати сифатида таъкидланди.\nЎз навбатида Тимоти Торлот ҳамкорлик ва фикр алмашишнинг муҳимлигини таъкидлаб, пандемиядан кейинги иқтисодиётни, хусусан, яшил иқтисодиётни кенгайтиришни қўллаб-қувватлади.\nВа ниҳоят, томонлар бундай мулоқотларни мунтазам равишда ўтказишга келишиб олдилар.\nЎзбекистон Мудофаа вазирлиги ҳарбий техника эшелонига изоҳ берди\nҚирғизистон аёллари тинч митингда қатнашдилар\nЎзбекистон ва Қозоғистон ҳукумат раҳбарлари музокара ўтказди


Ўзбекистон – ички миграция: Кунига 18 соат ишлашга мажбурмиз - BBC Uzbek - O'zbekiston\nЎзбекистон – ички миграция: Кунига 18 соат ишлашга мажбурмиз\nСўнгги янгиланиш 18 декабр 2013 - 13:22 GMT\nҚишлоқлардаги ишсизлик айрим одамларни пойтахт Тошкентга ҳайдаган\nЭрталабки соат 6:00 дан кечки 11:30 гача ишлаймиз. Мен келганимдан бери мана шундай ишлашаяпмиз. Ундан олдин ҳам шундай ишлашган экан. Уч ойдан бери ишлаётганларга бошида эрталаб соат 6:00 дан кечки соат 6:00 гача деб айтган, лекин тунги 11:00 – 12:00 гача ишлашга мажбур бўлаяпмиз.\nАкмал пойтахтда қандолат маҳсулоти бўлмиш рулет ишлаб чиқарувчи корхонада 24 киши билан бирга ишлайди. Уч маҳал овқат берилади. Эрталаб Ролтон тез пишар кесмаси. Тушлик ва кечки овқатга гўштсиз макарон шўрва.\nКечки вақт соат 9 да ишдан кетамиз деб жанжал қилишади. Лекин жавоб бермасдан соат 10 гача ишлатади, - дейди у.\n"Иш вақти ҳафтасига 40 соатдан ошиши мумкин эмас. Ходимнинг ёши ва меҳнат шароитларига қараб 40 соатдан камайиб боради. Бу нарса Меҳнат кодексида белгилаб қўйилган"\nЭрталаб соат 8:30 иш бошлардик, кечқурун соат 9 гача 12 соатча ишлардик. Иш қийин эмасди. Енгил лекин сал бош оғриқли иш. Ҳафтада дам олиш берилмасди. Ҳар замонда ишим чиқиб қолганда жавоб сўра турардим. Лекин қатнаб ишлайдиган тошкентлик маҳаллий ишчилар якшанба куни дам оларди.\nЯнги йил ёки шунга ўхшаш байрам арафасида милиция келаяпти, деб югуриб қолишарди. Милиция келиши билан бригадир раҳбарга телефон қиларди. Раҳбар келиб участковойга 50-100 минг сўм қистириб юборарди.\nИш вақти ҳафтасига 40 соатдан ошиши мумкин эмас. Ходимнинг ёши ва меҳнат шароитларига қараб 40 соатдан камайиб боради. Бу нарса Меҳнат кодексида белгилаб қўйилган.\nМасалан, битта туманда бундай кичик корхоналар 100-200 та бўлиши мумкин. Биттаси очилиб, 3-4 ойдан кейин ёпилади. Шунинг учун бу нарсанинг кўп муаммолари бор. Буни ҳал қилиш учун Тадбиркорлар палатаси ҳаракат қилиши керак, – дейди Суърат Икромов.


Элбоши Миллий иқтисодиёт вазири Тимур Сулейменовни қабул қилди\nУчрашувда Давлат раҳбарига 2017 йилги иқтисодий ривожланиш кўрсаткичларининг таҳлили натижалари тақдим этилиб, вазирликнинг фаолияти ҳақида ҳисобот берилди.\nНурсултан Назарбаев давлат дастурларини тайёрлаш ҳамда амалга оширишда стратегик лойиҳалаш ва режалаш муҳимлигини таъкидлади.\n– Барча тадбирлар Қозоғистон иқтисодиётини ривожлантириш учун амалга оширилиши лозим. Давлат дастурлари, шу жумладан, “Бешта ижтимоий ташаббус”нинг ўз ижросини ўрганиш зарур. Миллий иқтисодиёт вазирлиги марказий ҳамда минтақавий даражадаги барча давлат органларнинг қадамларини белгилаб бериши керак, – деди Қозоғистон Президенти.\nЎз навбатида Тимур Сулейменов Давлат раҳбарига жорий йилнинг биринчи чорагида эришилган иқтисодий тараққиёт натижалари ҳамда иқтисодимизга жаҳондаги ўзгаришларнинг таъсири ҳақида гапириб берди.\nУчрашув ниҳоясида Элбоши қатор аниқ топшириқлар берди, яъни, Қозоғистоннинг экспорт ҳамда транзит салоҳиятини янада кучайтириш, давлат ҳамда соҳавий дастурларни амалга оширишни давом эттиришни топширди.\nAkorda.kz, 2018-04-17, 11:08 400


Фермер электр энергия ҳақини тўламаган. Натижада иш судгача етиб борган - Hudud24.uz\nСуд очеркиФермер электр энергия ҳақини тўламаган. Натижада иш судгача етиб борган\nФермер электр энергия ҳақини тўламаган. Натижада иш судгача етиб борган\n10:52 / 30-06-2021\nCoins and light bulb with hand putting to the lighting on wooden for saving money,energy concept in nature background.\nМаълумки, кундалик ҳаётимизни электр энергиясиз тасаввур этолмаймиз. Агар тармоқда бир соат узилиш юз берса, бизга худди бир кундек, ҳатто бир суткадек туюлиб кетади. Аммо сув билан ҳаводек зарур бўлган ана шу бебаҳо неъматнинг ҳақини тўлашга келганда….\nФарғона туманлараро иқтисодий судига “Фарғона ҳудудий электр тармоқлари корхонаси” акциядорлик жамиятидан даъво ариза келиб тушди. Унда жамият Фарғона туманидаги “Mirzasharif Xalilov” фермер хўжалигидан 272.166.300 сўм асосий қарз, 19.600 сўм почта ҳаражати жами 272.185.900 сўм пул маблағини ундиришни сўраган.\nГап шундаки, Фарғона тумани электр таъминоти корхонаси ва “Mirzasharif Xalilov” фермер хўжалиги ўртасида электр энергияси етказиб бериш юзасидан шартнома тузилган. Шартномага асосан, фермер хўжалиги истеъмол қилинадиган энергия учун олдиндан ҳақ тўлаш, корхона эса электр энергияси етказиб бериш мажбуриятини олган. Бироқ фермер олдиндан тўлов у ёқда турсин, ҳаттоки кечикиб бўлса ҳам зиммасидаги мажбуриятни бажармаган. Натижада оддийгина, онгли равишда амалга оширилиши мумкин бўлган тўлов билан боғлиқ иш судгача етиб келган.\nАлбатта, суднинг 2021 йил 26 мартдаги ажрими билан даъво талаблари қаноатлантирилган. Лекин масаланинг суд жараёнида аён бўлган бошқа бир жиҳати борки, бу жиддий чора-тадбир белгилашни тақозо этади. Яъни 2020 йил 1 январь ҳолатига “Mirzasharif Xalilov” фермер хўжалигининг электр энергиядан жами 1 миллиард 201 миллион 618 минг 541 сўм муддати ўтган қарзи мавжуд бўлган. Бунга эса 345.478.544 сўм пеня ҳисобланган. Ваҳоланки, 2020 йил давомида хўжалик электр энергия учун бор-йўғи 77.260.220 сўм пул ўтказган холос. Бошқача айтганда, у йиллар мобайнида электр энергияси ҳақидан қарздор бўлиб келаверган. Ҳар йили икки томонлама тузилган шартномаларнинг тўловни олдиндан амалга ошириш ҳақидаги банди қуруқ қоғозда қолиб кетган. Ачинарлиси, Фарғона тумани электр таъминоти корхонаси масъуллари мазкур қарздорликни ундиришда масъулиятсизлик қилиб келишган.\nБуни қарангки, худди шундай ҳолатни тумандаги “Оқтом Турсунобод замини” фермер хўжалиги фаолиятида ҳам кузатиш мумкин. Яъни 2021 йил 1 январь ҳолатига мазкур фермер хўжалиги ҳам электр энергиясидан “атиги” 895 миллион 260 минг 865 сўм қарздор бўлган холос.\nИқтисодий процессуал кодекснинг 200-моддасида ишни кўриш вақтида давлат органининг ёки бошқа органнинг, юридик шахснинг, мансабдор шахснинг ёки фуқаронинг фаолиятида қонун ҳужжатлари бузилганлиги аниқланган тақдирда, уларнинг ишда иштирокидан қатъий назар, суд хусусий ажрим чиқаришга ҳақли эканлиги белгиланган. Бинобарин, суд даъво талабини қаноатлантириш баробарида жавобгар фермер хўжалиги томонидан мунтазам равишда, жуда катта миқдордаги электр энергия сарфланса-да, ўз муддатида тўловни амалга оширмаслик сабаблари ва фермер хўжалиги қайси мақсадларда бунчалик кўп электр энергия сарфлаётганини Фарғона тумани ҳокимлиги, Фарғона тумани электр таъминоти корхонаси мутахассислари иштирокида фермер хўжалиги жойлашган ҳудудга чиқиб, қўшимча равишда ўрганиш ҳамда бу борада тегишли чора-тадбирларни кўришни лозим топди. Шу мақсадда хусусий ажрим чиқарилиб, Фарғона тумани прокуратурасига юборилди. Натижада туман прокуратураси томонидан ҳар иккала ҳолат бўйича ҳам тегишли таъсир чоралари қўлланилди.


Нима сабабдан оилалар бузилади? | Azon.uz - Ахборот-таҳлилий портал\nНима сабабдан оилалар бузилади?\n20:00 13.06.2018 1213\nҲаммаям “Бахтли бўламан”, деган яхши ният билан бир ёстиққа бош қўяди. Афсуски, ҳар қандай оила ҳам бахт манзилига етиб боролмай, турли жанжал-тўполонлар билан ярим йўлда қолиб кетади.\nОилавий ажримлар жўяли сабаб билан бўлса, бошқа гап. Лекин ёшлар арзимаган сабаб билан ажрашишга ҳаракат қилаётгани кишини ташвишга солади. Фарзандлар тақдирига бефарқ бўлмаган ҳар бир инсон бу ҳақида ўйламаслиги мумкин эмас. Чунки оила – жамият бўғини. Юрт тинчлиги бевосита оилалар тинчлиги билан чамбарчас боғлиқ. Шу маънода, қуйида оилавий ажралишлари сабабларини таҳлил қиламиз.\nБунинг энг катта сабаби – ёш йигит-қизларни турмушга тайёрлашга эътибор берилмаётгани. Йигитга оила бошлиғи қандай бўлиши кераклиги, турмуш ташвишларига сабр қилиш, оиласини кўз қорачиғидек асраши лозимлигини ўргатиш унутилаётгандек. Қизларга эса келинлик одоблари, она бўлишга тайёргарлик босқичлари, умуман ҳаёт дарси ўтилмаяпти, десак хато бўлмайди. Бунинг ўрнига фарзандларга мол-дунё йиғиш, қўша-қўша сеп олиш, ўғилга уй қуриш ташвиши билан оворамиз. Аслида бу ишлар ҳам керак. Аммо энг асосий эътиборни фарзандларимиз тарбиясига қаратсак, тўғрироқ бўлади.\nКўп ҳолларда ҳали турмуш ҳақида тўлиқ тасаввурга эга бўлмаган йигитнинг ота-онаси қистови билан уйланиши ёки қизлар келинликка мослашолмаслиги оқибатида кўп ташвиш келиб чиқади.\nФарзандларни ёш ҳолида турмуш қуришга мажбурлаш ҳам анча-мунча муаммоларга сабаб бўлмоқда. Оила қуриш учун йигит ҳам, қиз ҳам руҳий, моддий, тиббий, жисмоний тарафдан турмушга тайёр бўлиши керак. Акс ҳолда ёшларни никоҳга мажбурлаш оилалар бузилишига олиб боради. Баъзилар 16 ёшли, ҳатто ундан ҳам кичик қизларни турмушга бериб юбораётгани аччиқ ҳақиқатдир.\nҚолаверса, ёшлар мол-дунёга қаттиқ ружу қўймоқда. Ҳали ҳаётнинг аччиқ-чучугини тотмаган ёшлар десак, уларнинг ота-оналари ҳам молпарастлик иллатига мубтало бўлган. Куёв томон ўз ғурурига тескари бориб, келин тарафга катта солиқлар солади. Агар солиқ тўланмаса, оила асоси дарз кетади. Наҳотки бахт-саодат мол-дунё билан ўлчанса?!\nОила қуришдан мақсад моддий фаровонликка эришиш эмас, бахтли бўлиш, фарзанд орттириб, ўзидан кейинги насл давомчиларини тарбиялаш. Айрим ҳолларда белида белбоғи йўқ йигитлар бўлажак қайнота бойлигига, мансаб-мартабасига кўз тикиб, қизлари ўзига мос келадими-йўқми, ўйламай-нетмай турмуш қурмоқдалар. Бошида уларнинг ҳаёти маромида кетаётгандек кўринса-да, бирон муаммога дуч келиб қолсалар, бир-бирига мос эмасликлари кундек равшан бўлади. Зеро, қуруқ бойлик билан икки қалбни бир-бирига ошно қилиб бўлмайди. Агар бунинг имкони топилганида, ҳамма бойлар бир-бирини яхши кўришарди ёки энг севимли инсонларга айланишарди.\nОилалар парокандалигига носоғлом муҳит (яъни, телевидение, радио, интернет сайтларида турли бузуқ намойишлар кўпайиши) ҳам сабаб бўлмоқда. “Эркак” бу тасвирларни томоша қилади. Оқибатда хотини кўзига хунук кўринади. Шу билан жанжал кетидан жанжал чиқиб келаверади...\nҲозирги ёшлар телефонни жуда кўп мақсадларда ишлатишмоқда. Ачинарлиси, айнан мана шу телефон, ундаги расмлар, видео лавҳалар кўплаб оилалар ажаралишига сабаб бўлмоқда. Бундан ҳеч ким кўз юма олмайди.\nТелефон, интернет туфайли оилалар бузилишига фақат эркаклар эмас, аёллар ҳам сабаб бўлмоқда. Баъзи аёллар интернет орқали бегона эркаклар билан мулоқотга киришади. Бу нарсадан хабар топган эр жаҳл устида хотинига бирон азият етказиб қўйиши ёки уни бутунлай уйидан ҳайдаб юбориши мумкин.\nЗамонавий технологиялар ҳаётимизни тубдан ўзгартириб юборди, кўп қулайлик яратилди. Бу – инкор этиб бўлмас ҳақиқат. Лекин маънавиятимизни бузаётгани, тинч оилаларни пароканда қилаётгани ҳам бор гап. Шундай экан, технологиялардан фойдаланишни тартибга солинмаса, уларнинг фойдасидан кўра зарари кўпроқ тегади, шунча замонавий қулайликлар бизга татимайди.\nКези келганда, яна бир масалага урғу бериб ўтамиз: тўйларда дабдаба, исрофгарчилик кўпайиб кетиши ҳам оилалар бахтига зомин бўлмоқда. Зеро, оила қуриш маросими яхши дуолар билан, ҳаром-харишларсиз ўтгани маъқул. Аммо унда исрофгарчилик қилинса, нопок нарсалар қўйилса, тўй қилиш билан кимўзарга ўйналса, бундай тўйларнинг фойдасидан зиёни кўпайиб кетади. Шундай экан, фарзандларимиз бахтли бўлиши учун тўйларни ихчам, миллий, диний урф-одатларимизга мувофиқ ҳолда ўтказсак, тўйга кетадиган маблағни ёш оиланинг зарур эҳтиёжларига ишлатсак, мақсадга мувофиқ бўлади.\nТўй бир кунда ўтади-кетади. Ҳали ҳаёт олдинда. Тўй учун жуда катта маблағ сарфланса, тўйдан кейин қарздорлик ботқоғига ботиб қолинса, буям дардисар бўлади. Исрофгарчилик учун олинган қарз юки одамнинг ҳузур-ҳаловатини кетказади, оиласи тотувлигига путур етказади.\n23:05 06.07.2019 2128\nОила бугунги муаммолар қаршисида (Исломда оила)\n05:43 24.06.2019 558\n11:00 11.05.2019 527\n23:00 04.05.2019 1051\n17:45 18.04.2019 265\n16:00 16.04.2019 3413


Фарғона вилояти халқ таълими бошқармаси Фарғонадаги мактабларнинг бири муаллима аёл кичик ёшдаги ўқувчи қизга бақириб, бошига қўли билан туртиб, мисол «тушунтираётгани» акс этган видео бўйича изоҳ берди.\nБошқарманинг «Дарё»га маълум қилишича, бу ҳолат Фарғона шаҳар халқ таълими бўлими тасарруфидаги 40-сонли ихтисослаштирилган мактабда кузатилган. 5-«Г» синф куни узайтирилган гуруҳ тарбиячиси Ф.М. математика фани бўйича уйга вазифаларни бажариш вақтида шу синф ўқувчиси М.Ю.га нисбатан қўпол муомалада бўлган. Тасвир мактаб ҳудудига яширин тарзда уяли алоқа воситасини олиб кирган мазкур синфда ўқийдиган ўқувчи томонидан 3-чоракнинг охирида олинган. Ўқувчи тасвирни онасига кўрсатган. Видео тасвир бир неча кун давомида шахсий алоқа воситасида сақланган. 2019 йилнинг 27 март куни бу видеотасвир ўқувчи қизнинг қариндоши (амакисининг қизи), Фарғона Политехника институти талабаси томонидан шахсий уяли алоқа воситасига юклаб олиниб, Telegram ижтимоий тармоғи орқали турли канал ва гуруҳларга тарқатиб юборилган.\nМактаб маъмурияти бу ҳолатдан 28 март куни хабар топиб, навбатдан ташқари педагогик кенгаш ўтказган. Педагогик кенгаш давомида Ф.М. ўқувчига нисбатан шахсий адовати бўлмаганлигини айтган ҳамда педагогик кенгашнинг қарорига асосан Ф.М. ўз аризасига биноан вазифасидан озод этилган.\nШунингдек, ҳолат юзасидан 28 март куни 5-«Г» синф ота-оналари иштирокида навбатдан ташқари йиғилиш ташкил этилган. Йиғилишда иштирок этган ота-оналар Ф.М.нинг фаолиятига нисбатан ҳеч қандай эътирозлари йўқлиги айтган. Ф.М.нинг иш фаолиятини давом эттиришини сўраб мактаб директорига мурожаат хатлари ёзиб қолдирган. Бундан ташқари, воқеани видеотасвирга туширган ўқувчининг онаси фарзандининг хатти-ҳаракатлари юзасидан тушунтириш ишлари олиб боришга ва фарзандининг келгусида мактаб ҳудудида уяли алоқа воситасидан фойдаланмаслиги тўғрисида тилхат ёзиб берган.


Yaxshi daromad keltiruvchi antiqa kasblar - Yoshlar.com\n«Илонсоғар»лар дунёдаги энг заҳарли шақилдоқ илон ва кобраларнинг заҳарини йиғишади. Олинган заҳар касалхоналар ва лабораторияларда зиддизаҳар тайёрлаш учун фойдаланилади ва бир грамми тахминан 1000 доллардан сотилади.\nУ ҳақиқий дугонадан фарқ қилмайди, лекин масъулиятли тўй кунида ўз тажрибаси билан асқотади. Ўзига хос ёрдамчи вазифасини бажарувчи дугона турли муаммоларни ечади ва фотосуратларда чиройли чиқади. Келиннинг дугонаси хизмати учун 300дан 2000 долларгача ҳақ олади.\nХалқаро муз қўриқчилари океанда йирик айсбергларнинг ҳаракат йўналишини кузатиб боради ва кемалар учун хавфсиз йўналишларни тавсия этади. Зарурият туғилганида улар айсбергларни кема йўлидан суриб беришади.\nПрофессионал йиғловчи аза маросимида ўзининг қайғу билан йиғлаши орқали ҳаммани ҳайрон қолдира олади. Англиянинг «Йиғловчини ёлланг» компанияси икки соат учун 70 доллар эвазига ўз мутахассислари хизматини таклиф этади.\nИтларни серфингга ўргатувчи\nСерфингга нафақат инсонларни, балки итларни ҳам ўргатишади. Итлар ва уларнинг эгалари ёки фақат итлар учун серфинг дарслари тўлқинлар узра парвоз сирларини ўргатади.\nБу мутахассис ўзининг сезгир бармоқлари билан косметик маҳсулот ёки соқол тарашловчи ускунани синовдан ўтказаётган кишининг юзларини силаш орқали маҳсулотнинг сифатини текшириб кўради. Бу касбда соатига 25 долларгача даромад топиш мумкин.\nПрофессионал қучоқловчи нотаниш шахсларни қучоқлагани учун соатига 80 долларгача ҳақ олади.\nАзиз инсонидан айрилган айрим инсонлар айрилиққа кўникишни исташмайди ва марҳумнинг жасадидан заргарлик буюми ясашга буюртма беришади. Улар марҳум танаси бўлагидан тайёрланган узукни тақиб юришади.\nУлар резинка сақич, сўрма қандлар, тиш пасталари ишлаб чиқарувчи компанияларда ишлашади. Махсус синов пайтида улар маҳсулотнинг сифатини баҳолашади ва бу ҳақда ҳисобот тайёрлашади.\nИтлар учун озуқани еб синаб кўрувчилар\nАйрим компаниялар итлар учун чиқарилган озуқанинг озуқавий қийматини баҳолаш учун ишчи ёллайдилар. Шуни ҳам айтиб ўтиш жоизки, аксарият ҳолларда синовчилар итлар озуқасини чайнаб кўришади, лекин ютиб юборишмайди.\nБу мутахассисларнинг вазифаси тухумдан чиққан жўжаларнинг товуқ ёки хўрозлигини аниқлашдир. Асосан Англия ва Японияда кенг тарқалган бу касб эгалари йилига 60 минг долларгача пул топишади.\nНархлар арзонлайдиган мавсум ва Apple компаниясининг янги маҳсулоти сотувга чиқадиган кунлари бу касб эгалари қаттиқ тер тўкишади. Ана шундай касб эгаларидан бирининг айтишича, у ҳафтасига минг долларгача ҳақ олади.\nХитой ресторанида овқатланиб бўлганингиздан сўнг идишингиз остида мунажжимлар башоратига кўзингиз тушса, ажабланманг. Бу башоратни тузувчилар унинг сизга ёқиши учун астойдил бош қотиришади. Мунажжим башоратини тузувчилар йилига ўртача 40 минг доллар ишлашади. Manba: xabardor.uz\nКомментарии (5) | Добавить: 28.01.2016\n5. Wox009 (30.01.2016 09:33)\n4. Dur (30.01.2016 08:02)\nBekorciladan chiqqan fikrde\n3. _Yagona_ (30.01.2016 06:34)\n2. Xursandbek1999 (29.01.2016 19:42)\n1. gozaluwka (29.01.2016 05:55)


O‘zLiDeP Сирдарё вилоят Кенгашининг 2019 йил биринчи чоракдаги фаолияти сарҳисоб қилинди | O'zLiDeP\nO‘zLiDeP Сирдарё вилоят Кенгашининг 2019 йил биринчи чоракдаги фаолияти сарҳисоб қилинди\nO‘zLiDeP Сирдарё вилоят Кенгашининг 2019 йил биринчи чоракдаги фаолиятига бағишланган йиғилиши бўлиб ўтди.\nУнда партия туман, шаҳар Кенгашларига O‘zLiDeP Сиёсий Кенгаш Ижроия қўмитаси ва вилоят Кенгаши томонидан берилган топшириқларнинг ижроси ҳамда партия вилоят Кенгаши томонидан ўтган давр мобайнида амалга оширилган ишлар, келгусида бажарилиши лозим бўлган вазифалар ҳақида сўз борди.\nЙиғилишда партия вилоят Кенгаши аппарат раҳбари Фахриддин Абдусатторов Кенгаш томонидан партия электоратининг асосини ташкил қилувчи тадбиркор ва фермерлар вакиллари манфаатларини ҳимоя қилиш, ёшлар ҳамда хотин-қизларнинг жамиятдаги мавқеини ошириш, маҳаллий кенгашлардаги депутатлик гуруҳлари фаолиятини кучайтириш баробарида жойлардаги турли муаммолар ечимини топишда бир қатор амалий ишлар қилинганини таъкидлаб ўтди. Шунингдек, фаолият давомида ютуқлар билан бир қаторда камчиликларга ҳам йўл қўйилганлиги таъкидланди.\nФ.Абдусатторовнинг маълум қилишича, маҳаллий кенгаш депутатлари томонидан шу йилнинг ўтган ойлари мобайнида турли масалалар бўйича тегишли ташкилотларга 163 та депутатлик сўрови юборилиб, унинг 90 фоизи ўзининг ижобий натижасини топган. 33 нафар мансабдор шахснинг ҳисоботи тингланган. Халқ депутатлари туман, шаҳар Кенгашлари сессияларига 12 та масала киритилиб, киритилган масалалар юзасидан туман Кенгашларининг қарорлари қабул қилинган. Ўтган йилнинг шу даврига нисбатан депутатлик сўрови 5 тага кўпайган.\n–Ҳали олдимизда залворли вазифалар турибди, – дейди у. – Жорий йилнинг декабрь ойида мамлакатимиз парламентига, маҳаллий ҳокимият вакиллик органларига ўтказиладиган сайловлар арафасида турибмиз. Олий Мажлис Қонунчилик палатаси ва маҳаллий Кенгашларга бўлиб ўтадиган сайловларда муносиб иштирок этишимиз учун партиявий фаолиятимизни янада жиддий таҳлил қилишимиз, йўл қўйган камчиликларга ўз вақтида барҳам беришимиз керак.\nФ.Абдусатторовнинг сўзларига кўра, ўтказилган таҳлилий ўрганишлар натижасида Янгиер, Гулистон, Ширин шаҳарлари, Боёвут, Сардоба ва Сирдарё туман Кенгашлари топширилган вазифаларни бажаришда сусткашликка йўл қўйган. Баъзи туман Кенгашларидаги партия депутатлик гуруҳлари томонидан ўтган муддатда сессияга бирорта ҳам масала киритилмаган.\nЙиғилишда Кенгаш раисларининг ўз хизмат вазифасига бефарқ қараши партиянинг асосий кўрсаткичларига таъсир кўрсатаётганлиги алоҳида таъкидланди.\nШундан келиб чиқиб, тегишли ташкилотлар билан ҳамкорликни кучайтириш, депутатлар ташаббускорлигини ошириш, аҳоли мурожаатлари билан ишлаш тизимини янада мукаммаллаштириш, ижро интизомига қатъий риоя этиш бўйича билдирилган таклифлар юзасидан қарор қабул қилинди. Хато ва камчиликларни тузатиш учун юқорида тилга олиб ўтилган партия туман, шаҳар Кенгашлари масъул ходимлари огоҳлантирилди.\nТадбир сўнгида тарғибот-ташвиқот ишларини намунали йўлга қўйган партия Мирзаобод ва Гулистон туман Кенгаши ходимлари ташаккурнома ва эсдалик совғалари билан тақдирланди.\nЮқорида олиб борилган ишларга қўшиламан. Аммо Ж.Зафаров келтирган камчиликлар мутлақо нотўғри. Ўз ишини доимо сидқидилдан ва маъсулият билан бажарганман. Хеч қачон сусткаштликка йўл қўймаганман.\nЮқорида олиб борилган ишлар қониқарли. Аммо Ж.Зафаров томонидан берилган маълумотлар нотўғри. Бу албатта менинг шахсий фикрим ва бундай сусткашлик билан ишга ёндошилмаган мен ўз ишимни ситқидилдан ҳамда маъсулият билан ёндошиб келганман.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Шаҳзода Матчонова: “Инсон бошқа инсоннинг меҳридан бахтга тўлади”\t12:59, 10 август 2016\t8 август куни актриса Шаҳзода Матчонова туғилган кунини нишонлади. Шу муносабат билан актрисага Facebook, Instagram каби ижтимоий тармоқлар орқали кўплаб табриклар йўлланди. Шаҳзода табрик йўллаган барча мухлислари, дўстлари ва ҳамкасбларига миннатдорчилик билдирди: “Инсон бошқа инсоннинг меҳридан, ширин сўзидан, эътиборидан бахтга тўлади. Ҳатто бу икки инсон ҳаётда таниш бўлмаса ҳам. Мен ҳам жуда бахтлиман. Кеча мен умуман танимайдиган инсонлар ҳам мени туғилгна куним билан табриклади. Ҳар бир инсонга миннатдорчилик билдираман. Ҳамма айтган эзгу тилакларингиз уч карра бўлиб ўзингизга қайтсин! Мен бахтлиман! Дўстларим, ҳамкасбларим ва кузатувчиларимга меҳр улашганингиз учун раҳмат, дейман. Меҳр-муҳаббат дунёни қутқаради. Бугун эса сизнинг меҳрингиз менинг дунёимни қутқаради ва мени бахтиёр этади. Миннатдорман!”,—деб ёзди актриса ўзининг Instagram`даги саҳифасида.


ЖИСМОНИЙ ТАРБИЯ, СПОРТ, ЁШЛАР ВА ТУРИЗМ УНВЕРСИТЕТИНИНГ ФИЛИАЛИ ОЧИЛАДИ – Teleradio.UZ\nBosh sahifaSPORTЖИСМОНИЙ ТАРБИЯ, СПОРТ, ЁШЛАР ВА ТУРИЗМ УНВЕРСИТЕТИНИНГ ФИЛИАЛИ ОЧИЛАДИ\nЖИСМОНИЙ ТАРБИЯ, СПОРТ, ЁШЛАР ВА ТУРИЗМ УНВЕРСИТЕТИНИНГ ФИЛИАЛИ ОЧИЛАДИ\nЖисмоний тарбия ва спорт вазирлигида Россия давлат жисмоний тарбия, спорт, ёшлар ва туризм университети ректори Тамара Михайлова бошчилигидаги делегацияси билан учрашув бўлиб ўтди.\nУчрашувда жисмоний тарбия ва спорт соҳаси бўйича икки давлат ўртасида ҳамкорликни кучайтириш, қишки спорт турлари бўйича тренерлар тайёрлаш соҳасида ўзаро тажриба алмашиш каби масалалар муҳокама қилинди.\nМуҳокамалар якунида бир қатор муҳим йўналишлар бўйича ўзаро ҳамкорлик қилишга оид келишувга эришилган. Хусусан, мамлакатда Россия давлат жисмоний тарбия, спорт, ёшлар ва туризм университети филиали ташкил этилади. Шунингдек, ўзбек спортчи ва тренерларига университетнинг Россиядаги қишки спорт турларига ихтисослашган базаларда шуғулланиш имконияти яратилади.\nУчрашув якунида Жисмоний тарбия ва спорт вазирлиги ва Россия давлат жисмоний тарбия, спорт, ёшлар ва туризм университети ўртасида ўзаро ҳамкорлик шартномалари имзоланди.


Шамоллашга қарши қайси воситалар умуман ёрдам бермайди? » Ўзбекистон янгиликлари – Zamin.uz\n23 сентябрь 2019, 14:54\nСал мазамиз қочиб қолса, иссиқ сут ичишга, малина мураббоси ейишга, аскорбинка қабул қилиб, ўраниб ётишга ҳаракат қиламиз. Бироқ бу усулларнинг айримлари шамоллашга қарши курашиш ўрнига, аксинча, танага зарар етказиши мумкин.\nКўпчилик шамоллаб қолган заҳоти сувда эрийдиган кукунли дориларни ичишга тушади. Ишлаб чиқарувчиларнинг таъкидлашича, улар шамоллаш аломатларига қарши курашади. Дарҳақиқат, бундай мўъжизакор воситалар касалликнинг нохуш белгиларига қарши ажойиб курашади: бош оғриғи, иситма, тумов. Бироқ улар қисқа вақт таъсир кўрсатади. Устига-устак, кукун шамоллашни умуман даволамайди, шунчаки аломатларини камайтиради. Демак, фақат уларга таяниб қолмаслик керак. Бундай воситалар шошилинч вазиятлардагина асқотади.\nЙўталга қарши сўрувчи конфетлар ҳақида ҳам шундай дейиш мумкин. Тўғри, улар қабулидан сўнг одам маълум бир пайтгача ўзини яхши ҳис қилади. Бироқ танадаги вирус олдингидай барҳаёт бўлади ва кўпайишда давом этади.\nТомирни торайтирувчи томчи дориларни ҳам кўпчилик тумовнинг илк аломатларидаёқ бурунга томизиш шарт деб ўйлайди. Аммо унинг фойдасидан кўра, зарари кўпроқ. Гап шундаки, ажралма орқали танамиздаги вируслардан халос бўламиз. Ушбу жараённи томчи дорилар билан тўхтатиб қўйиш орқали эса биз касалликни ичкарига қамаб қўямиз. Бундан ташқари, томирни торайтирувчи деярли барча препаратлар ўрганиб қолишга сабаб бўлади.\nИситмани туширмаслик керак!\nАйримлар тана ҳарорати кўтарилган заҳоти уни турли препаратлар билан туширишга уринади. Лекин аслида бундай қилмаслик керак. Термометр 39 дан юқорини кўрсатгандагина ҳаб дори ичиш керак. Бошқа вазиятларда юқори тана ҳарорати фақат фойда келтиради. Шу орқали тана вирусни аниқлаганини ва унга қарши курашни бошлаганини маълум қилади. Негаки вируслар айнан юқори ҳароратда ҳалок бўлади.\nБолаликдан ҳаммамизга шамоллаганда иссиқ чой ёки сут ичиш, свитер ва жунпайпоқ кийиш, адёлга ўраниб ётиш, яъни касаллик чекиниши учун терлаш керак дея таъкидлашади. Албатта, бу гапда жон бор. Лекин барчага маълум бу усул унчалик ҳам ёқланмайди. Биринчидан, куйдирувчи ичимлик шусиз ҳам яллиғланган томоқни баттар қўзғатади. Ичимлик иссиқ эмас, илиқ бўлиши шарт. Иккинчидан, свитер билан жунпайпоқ — соғайиш душмани. Тана ҳарорати пасайиши учун ипгазламадан тикилган енгил пижама кийиш лозим. Тана иссиқлик бериши керак. Қават-қават ўраб-чирмаб ташлаш нотўғри.\nДарвоқе, кўпчилик касаллик пайтида иссиқ душ остида чўмилиш мумкинми, деб сўрайди. Аслида шундай қилиш зарур. Чунки терлаганда тери юзасига токсинлар чиқиб қолади. Уларни эса, албатта, ювиб ташлаш керак.\nАсал ва мураббо\nЖавонда чанг босиб ётган асал билан малинали мураббони шамолладик дегунча қўллашга тушамиз. Бироқ бу ширинликлар бемор аҳволини баттар ёмонлаштириши мумкин. Ортиқча ширинлик қонга инсулин ажралишини кучайтиради: бу куч-қувватдан қолишга олиб келади. Ишонаверинг, шусиз ҳам ҳолдан тойган танага бунинг умуман кераги йўқ.\n— Шамоллашнинг илк аломатларида шу заҳоти бир нечта аскорбинка ичилса, касалликдан асар ҳам қолмайди, — дея таъкидлашади тажрибали беморлар. Бу тушунарли: С витамини турли инфекцияларга қарши курашади. Бироқ аслида аскорбин кислотани бу тартибда қабул қилиш нафақат бефойда, балки хавфли ҳамдир. Биринчидан, тана ўзига ҳеч қачон керагидан ортиқ миқдорни қабул қилмайди. Иккинчидан, аскорбин кислотага ружу қўйиш аллергия ва жигар касалликларини келтириб чиқариши ҳеч гап эмас. Шундай экан, касал бўлганда С витаминини, яхшиси, табиий маҳсулотлардан олган маъқул: тузланган карам ёки булғор қалампири.\nЯнгиликлар » Тиббиёт » Шамоллашга қарши қайси воситалар умуман ёрдам бермайди?\n09:27 Лавлагининг мўъжизакор сифатлари ҳақида биласизми?\n16:04 Малинанинг 6 шифобахш хусусияти


Пенсия тайинлашда давлат органлари бир-бири билан онлайн мулоқотда бўлади | Uzbekistan Today\nБош саҳифа / Социум / Пенсия тайинлашда давлат органлари бир-бири билан ...\nПенсия тайинлашда давлат органлари бир-бири билан онлайн мулоқотда бўлади\n2017 йилда Ўзбекистонда пенсия дастурий таъминоти идоралараро интеграциялашган ахборот тизимининг тўлиқ версияси ишлаб чиқилади. Хўш, бу борада нималар қилинди ва бу йил қандай ишлар амалга оширилиши режалаштирилган?\n«Нафақа» тизими пенсионерларга пенсия ва ижтимоий нафақалар тайинлашнинг энг қулай тизимини яратади. Агарда у ишга туширилса, пенсия тайинлаш учун керак бўладиган маълумотнома ва тасдиқловчи ҳужжатларни қоғоз кўринишида олишнинг зарурияти йўқ. Тизим, шунингдек, пенсия ва нафақалар тўловини ўз вақтида молиялаштиришни ҳам таъминлайди.\nЛойиҳага асос қилиб Ўзбекистон Республикаси Молия вазирлиги ҳузурдаги бюджетдан ташқари Пенсия жамғармасининг амалдаги ва бюджетдан ташқари «Пенсия» автоматлаштирилган ахборот тизими олинади. У ўзида пенсия ва ижтимоий нафақа оладиган 2,7 миллиондан ортиқ пенсионер ва 237 минг фуқаронинг ягона маълумотлар базасини сақлайди. Пенсия тайинлаш жараёни тизимини автоматлаштириш ҳисоблаш, қайта ҳисоблаш, шунингдек, ҳар ойлик пенсия ва ижтимоий нафақаларни ҳисоблаб бориш имконини беради.\n2015 йилгача дастур фақат Пенсия жамғармаси тизимида ишлади. Уни техник модернизация қилиш ва ахборот тизимини ўзгартириш учун Пенсия жамғармаси фуқароларга пенсия тайинлашда талаб қилинадиган ахборотларни барча вазирлик ва ташкилотлар билан «Нафақа» ахборот тизимида электрон ахборот айирбошлашни йўлга қўйишга рухсат этади. Бу эса фуқароларни турли даврлардаги иш фаолияти ҳақида маълумотномаларни йиғиб келишдан озод этади.\nВазирлик ва идоралар билан интеграция босқичма-босқич ўтказилади. Жадвал шунга мўлжалланганки, нафақат алоқа ўрнатилади, балки Пенсия жамғармасининг вазирлик ва идоралар ўртасидаги барча жараёнлари тизим томонидан бошқарилади. Жараён ўтган йилда бошланган эди.\nАдлия вазирлиги билан аллақачон алоқалар ўнатилган. У Пенсия жамғармасига фуқароларнинг туғилиш ва ўлими ҳақида тезкор маълумот олиш имконини беради. Шунингдек, «Нафақа» тизими Давлат солиқ қўмитаси ва Марказий ҳамда тижорат банклар билан маълумотлар алмашинувини ҳам таъминлайди.\nҲозирги пайтда мутахассислар Ички ишлар вазирлиги билан алоқаларни ташкил этиш устида ишлашаяпти. Бу Пенсия жамғармаси пенсионерлар ҳақида маълумот олиш тартибини соддалаштиришига кўмак беради. Шу йилнинг ўзида Ўзбекистон Молия вазирлиги Ғазначилиги билан алоқа ўрнатилади. Шунинг учун Пенсия жамғармаси бу каналда Ғазначилик китобларидаги ҳисоб бўйича маълумотлар ахборотини олиш имконига эга бўлади. Ғазначилик бўлса, тўловлар ва пенсия, ижтимоий нафақалар, компенсация ва бошқа тўловларни тўғрисидаги ахборотларни олади. Бу йил Олий ва ўрта-махсус таълим вазирлиги билан ишлаш режалаштирилаяпти. Бу каналда пенсия тайинлаш учун масъул ходимлар фуқароларнинг олий таълим муассасасида кундузги таълим олган даврлари ҳақидаги маълумотларни олади.\nМақола Ўзбекистон Республикаси Олй Мажлисининг Нодавлат нотижорат ташкилотларини ва фуқаролик жамиятининг бошқа институтларини қўллаб-қувватлаш жамоат фонди ижтимоий буюртмаси асосида тайёрланди.


Энди сиз йўқлигингизда смартфонингизни ким олганини кўришингиз мумкин! - 19 Июня 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Июнь » 19 » Энди сиз йўқлигингизда смартфонингизни ким олганини кўришингиз мумкин!\nСмартфонингизни код-парол ёки бармоқ изи сканери билан ҳимоялашга одатланмаганмисиз? Бирор жойда қолдириб кетиб, қайтиб келгунингизгача, ёки масалан, ухаётганингизда уни кимдир очиб кўрган, дея шубҳаланасизми? Унда сизга шунақа вазиятларда асқотувчи бир дастур билан танишинг.\nAndroid-смартфонлар учун ишлаб чиқилган ушбу илова айнан «Телефонимни ким олган», яъни «Кто брал мой телефон» деб номланган. Унинг ишлаши ҳар гал смартфон блокдан чиқарилганида олд камера орқали суратга олишга асосланган. [ИЛОВАНИ ЮКЛАШ]


Ingenuity вертолёт-дрони биринчи марта Марс узра парвоз қилди (фото ва видео) - Daryo\n20:24, 19.04.2021 16594\nIngenuity учувчисиз вертолёти Марсда биринчи синов парвозини амалга оширди, деб ёзади «РБК».\nIngenuity вертолётли дронига ўрнатилган камера унинг сайёра юзасиган тушиб турган соясини суратга олди. Ундан тепароқда ва пастроқда Perseverance марсоходи ғилдиракларининг изларини кўриш мумкин.\n«Маълумотлар шуни кўрсатмоқдаки, вертолёт муваффақиятли биринчи парвозни амалга оширди», — дейилади NASA’нинг Twitter’да қолдирган хабарида. Ingenuity бошқа сайёрада парвоз қилган биринчи қурилмага айланди, дея қайд этди муассаса.\nIngenuity Марс юзасидан тахминан 3 метр баландликка кўтарилиб, 30 сония давомида шу баландликни ушлаб турди. Сўнг дрон қўнишни амалга оширди. Вертолёт ўз видеокамерасидан олинган суратларни ва Perseverance марсоходи ҳақидаги маълумотларни Ерга узатди.\nДастлаб вертолёт 11 апрель куни учирилиши керак эди, аммо парвоз муддати бир неча марта кўчирилди.\nВертолёт 31 кун (Ер ҳисоби бўйича) ишлашга мўлжалланган. Парвозлар чоғида дрон ҳудудни аэрофотосъёмка қилади. Кейинги парвоз тўрт кундан сўнг амалга ошиши керак, унда Ingenuity 5 метргача баландликка кўтарилиши кутилмоқда.\nДроннинг оғирлиги тахминан 1,8 кг бўлиб, уни ишлаб чиқиш учун 85 миллион доллар сарфланган. NASA аввалроқ бундай қурилма учун асосий муаммо Марс атмосферасининг ўта сийраклигидан иборат бўлишини маълум қилганди. «Марс атмосферасининг зичлиги Ерникининг атиги 1 фоизига тенг, шу сабабли, вертолёт шунчаки сайёра юзасида турган вақтида ҳам бу унинг учун Ердаги 30 км баландликка тенг бўлади», — деган эди лойиҳа муаллифи.\nNASA вертолётининг Марсдаги биринчи парвози 19 апрелга режалаштирилди\n19:35, 29.09.2020 204360\n17:35, 10.10.2020 170471\n13:58, 21.09.2020 105687\n08:24 Бугун 701\n08:24 Бугун 1076\n08:08 Бугун 2450\n07:54 Бугун 2584\n14:35, 11.05.2021 80901\n21:03, 11.05.2021 73201\n22:34, 11.05.2021 71353\n11:11, 12.05.2021 54556


Мажбуриятдан тонган оталар – Сурхон тонги\nБош саҳифа / Жамият / Мажбуриятдан тонган оталар\nМарт 13, 2019\tЖамият Изоҳ қолдириш 732 Кўрилди\nОила — муқаддас қўрғон. Уни асраш, фарзандларни оқ ювиб, оқ тараш, моддий жиҳатдан таъминлаш ҳар бир ота-онанинг бурчидир.\nАммо қўрғонни бузадиганлар, фарзандлари олдидаги мажбуриятларини унутадиганлар ҳам йўқ эмас. Жамила фарзандини ёлғиз вояга етказаяпти. Турмуш ўртоғи Илҳом моддий таъминлашни хаёлига ҳам келтирмайди. Шунда Жамила судга мурожаат қилди ва собиқ турмуш ўртоғининг иш ҳақи ва бошқа даромадларининг маълум миқдорида алимент оладиган бўлди. Аммо оилада отанинг ўрни бўлак, масъулияти ва мажбуриятлари бўлак. Буни тушунган ёш оила яна бирга яшай бошлади. Ижро иши эса тамомланди.\nСирожиддин Хидиров ва Гулсара Жўраевалар ҳам худди шундай йўлдан озишларига бир баҳя қолганда, оилаларини тикладилар. Аммо минг афсуски, айбини вақтида тушуниб етмайдиганлар, фарзандлари олдида ўз мажбуриятини унутадиганлар кўплаб топилади.Хусусан, Ангор туманида 16 нафар, Шўрчида 20 нафар фуқарога нисбатан 15 сутка маъмурий қамоқ жазоси қўлланилди. Ва шу муддат ичида қарздорларнинг яқинлари қарздорликни тўлиқ қоплаб бердилар.\nНаҳотки, инсон ўз зурриёди, фарзандининг тақдирига лоқайдлик билан қараса? Ахир фарзандни тарбиялаш ва таъминлаш фақат онанинггина вазифаси эмас-ку! Наҳот ўз айбини тушуниб етиш ва масъулиятини ҳис қилиш учун панжара ортига кириш шарт бўлса. Баъзида онгли мавжудотларнинг онгсизларча қилаётган мана шундай қилмишларини кўриб ҳайф сенга, дегинг келади.\nМИБ Ангор туман бўлими давлат ижрочиси,\nМИБ Шўрчи туман бўлими бошлиғи ўринбосари\nТэгларбола мажбурият тарбия\nОлдинги Божхоначига пора таклиф қилишди\nКейинги Аввало тупроқни тозалаш керак


Ўзбекистон ҳудудларида истиқомат қилувчи 20 нафар қиз стратосферага наносунъий йўлдошни учирди - Anhor\nAnhor Все посты Ўзбекистон ҳудудларида истиқомат қилувчи 20 нафар қиз стратосферага наносунъий йўлдошни учирди\n2022 йил 8 май куни Ўзбекистоннинг турли ҳудудларидан 20 дан ортиқ қиз, UniSat таълим (Uni – ЮНИCEФ, Sat – сунъий йўлдош) дастури иштирокчилари стратосферага ўзлари ясаган нанойўлдошни учирдилар. Ўзгидромет мутахассислари кўмагида қизлар тўпланган метеорологик маълумотларни таҳлил қиладилар, дея хабар беради ЮНИСЕФ.\nНавоий вилояти ўзининг мос ландшафти, ундаги кўплаб инновацион ва технологик лойиҳалар амалга оширилаётгани туфайли учириш майдони сифатида танланди. Учириш аэронавигация хизматлари мутахассислари назорати остида бўлиб ўтди, чунки кўрсатмаларга кўра, учириш жойи устида самолётлар парвози учун осмонни “ёпиш” талаб этилади. Нанойўлдош стратосферада тахминан 2 соат бўлди ва 11,6 км баландликка кўтарилди.\nБундан аввал 15-26 ёшдаги 188 нафар ўзбекистонлик қизлар кодлаш, муҳандислик ва маълумотларни таҳлил қилиш бўйича 4 ойлик онлайн курсни тамомладилар. 20 нафар энг яхши академик натижаларга эришган қизлар Қирғизистон ва Қозоғистон вакиллари бўлган тенгдошлари билан биргаликда Алмати шаҳрида нанойўлдошни йиғиш, учириш ва олинган маълумотларни таҳлил қилиш бўйича 10 кунлик амалий семинарда қатнашдилар.\n«Инноватсиялар ва технологиялардан фойдаланиш ёшларнинг имкониятларини кенгайтиришда муҳим аҳамиятга эга. Қизларни STEM бўйича қўллаб-қувватлаш улар ҳар қандай соҳада муваффақиятга эришишлари мумкинлигига ишончларини ошириш учун муҳимдир. Бугун биз тарихий лаҳзанинг гувоҳи бўлиб турибмиз – 20 нафар қиз ўз илмий ишланмаларини илгари сурди ва гендер стереотипларидан озод жамият қуриш сари қадам ташлади», – деди ЮНИCEФнинг Ўзбекистондаги ваколатхонаси раҳбари Мунир Мамедзаде.\n“Нанойўлдошнинг учирилиши ва олинажак маълумотларнинг таҳлили қизларимиз учун муҳим қадам бўлди, – дейди Инновацион ривожланиш вазирининг ўринбосари Шаҳло Турдиқулова. “Фан, технология ва маълумотлар таҳлили соҳасида карьера имкониятлари чексиздир ва биз Ўзбекистон қизларини STEM йўналиши бўйича касб танлашга, илмий изланишлар ва тажрибалар ўтказишга ҳамда ўз олдига улкан мақсадлар қўйишдан қўрқмасликка чақирамиз”.\nЮНИCEФ, Tech4Impact ННТ ва Ўзбекистон Республикаси инновацион ривожланиш вазирлиги барча қизларни келажак ҳақидаги орзуларига эришиш учун рақамли имкониятлардан фойдаланиш имкониятини таъминлашда қўллаб-қувватлайди.\n«UniSat — шунчаки лойиҳа эмас. Бу билим. Бу инсонлар. Бу рағбатлантириш», – дейди лойиҳа иштирокчиси Диёра Даминова (17 ёш).\nБошқа қизлар ҳам UniSat Uzbekistan дастурининг иштирокчиси бўлиши мумкин. Дастурнинг кейинги босқичига аризаларни қабул қилиш 2022 йил кузда бошланади.\nФарғона вилоят ҳокимлиги ОАВни туҳматда айблади\nОксана Чусовитина Парижда бўлиб ўтадиган Олимпиада ўйинларида қатнашишни режалаштирмоқда


Ўзбекистон Маъмурий жавобгарлик тўғрисидаги кодексидан жамоат жойларида ибодат либосида юрганлик учун жазони кўзда тутган модда чиқариб ташлаш режаланмоқда. Бу ҳақда Олий мажлис Қонунчилик палатаси депутати Расул Кушербаев ўз Телеграм-канали орқали маълум қилди.\nАввалроқ Ўзбекистонда жамоат жойларида ибодат либосида юришга қўйилган тақиқ “Виждон эркинлиги ва диний ташкилотлар тўғрисида”ги қонундан олиб ташлангани ҳақида хабар қилинган, бироқ бунинг учун кўзда тутилган жазо чораси ҳали ҳам Маъмурий кодексда қолаётган эди.\nАмалдаги кодекснинг 184-1-моддаси билан жамоат жойларида ибодат либосларида юрган фуқароларни базавий ҳисоблаш миқдорининг беш бараваридан ўн бараваригача миқдорда жарима солиш ёки ўн беш суткагача муддатга маъмурий қамоққа олиш шаклида жазолаш кўзда тутилган.\nДепутат Кушербаевга кўра, “Виждон эркинлиги ва диний ташкилотлар тўғрисида”ги қонун билан фуқароларнинг жамоат жойларида ибодат либосида юришига йўл қўймаслик талаби бекор қилингани ортидан Маъмурий кодексдан ҳам жавобгарлик олиб ташланяпти.\nМаълумотларга кўра, шу кунларда ўзбекистонлик депутатлар янги таҳрирдаги Маъмурий жавобгарлик тўғрисидаги кодексни фаол муҳокама қилмоқдалар. Лойиҳа қабул қилинган тақдирда, ҳужжатнинг номи ҳам ўзгариб, “Маъмурий ҳуқуқбузарликлар тўғрисидаги кодекс”га айланади.


ЕИ ва Канада ортидан АҚШ ҳам Россияга қарши янги санкциялар жорий этди\n19 апрел 2021, Тошкент вақти: 07:53\nЙўловчи поезди аннексия қилинган Қрим билан қитъани боғловчи кўприк устидан ўтиб бормоқда (2019 йил 26 декабрида олинган сурат).\nҚўшма Штатлар Европа Иттифоқи ва Канада ортидан 29 январь куни Россияга қарши янги санкциялар жорий қилди. Санкциялар “Москванинг Украинага нисбатан давом этаётган тажовузкорлиги ҳамда Қримни оккупация қилиш ҳаракати”га жавобан киритилган, дейилади АҚШ Молия вазирлиги хабарномасида.\nАҚШ Молия вазирлиги хорижий активлар устидан назорат бошқармаси (OFAC) қарорига мувофиқ, саккиз киши ва хусусий темир йўл ширкатининг Қўшма Штатлардаги активлари музлатилади. Вазирлик “Россия томонидан дастакланаётган қримлик нолегитим расмийлар” деб атаган бу шахслардан 7 нафари 28 январь куни Европа Иттифоқининг санкциялар рўйхатига киритилганди. Канада ўз “қора рўйхат”ига 6 кишини киритган.\nСанкциялар “Россиянинг Қрим сиёсатига аралашуви халқаро ҳамжамият томонидан қораланишда давом этаётганини қатъий намойиш қилиш учун ўзаро мувофиқлаштирилган хатти-ҳаракатларнинг бир қисми ўлароқ” жорий қилинган.\nҲозирги пайтда АҚШ ҳукумати қора рўйхатига 692 жисмоний ва юридик шахс ҳамда уларнинг шўъба ширкатлари киритилган.\nҚора рўйхатга "Россия ва Қримнинг иқтисодий интеграциясини теранлаштириш бўйича Россия хатти-ҳаракатлари”ни қўллагани учун Grand Service Express компанияси ва унинг бош директори Александр Ганов ҳам киритилган. Ширкат Қрим кўприги орқали Россия томонидан аннексия қилинган яриморол билан қитъа ўртасида йўловчи ташиш билан шуғулланиб келади. Ширкат матбуот хизмати “Интерфакс” агентлигига Grand Service Express Россияда фаолият юритиши, шу сабабли санкциялар унинг ишига таъсир этмаслигини билдирган.


Карманадаги оҳак ишлаб чиқариш цехида содир бўлган ёнғиннинг янги тафсилотлари маълум бўлди\nКорхона ишчиси А.Облоқулов ҳамда Навоий шаҳар ФВБ 2- ЁҚК уста қутқарувчиси оддий аскар О. Султонов бункернинг устига чиқиб, тутун чиқиш туйнугини очаётган вақтида кучли иссиқлик тарқалиши натижасида А. Облоқулов ўз эҳтиётсизлиги натижасида бункернинг юқори қисмида қолиб кетган. Куйиш жароҳатлари натижасида...\nЖорий йилнинг 14 март куни Тўрақўрғонда мудҳиш жиноят содир этилди. Тунги соат 04.00 ларда Бордимкўл маҳалласи, Гулқишлоқ кўчасида яшовчи, 1994 йилда туғилган, муқаддам икки марта судланган Қ.А. бир нафар фарзанди учун алимент тўламаслик мақсадидаги ғараз ниятини амалга ошириши учун таниши,...\nШофирконда буржуйка печларга қачон барҳам берилади?\n— Дўрмон қишлоғидаги 3-сон мактабгача таълим ташкилотида 2019 йилнинг март ойидан реконструкция ишлари бошланган, — дейди Ўзбекистон Республикаси Президентининг Шофиркон туманидаги Халқ қабулхонаси мудири Фурқат Ҳафизов. — Пудратчи ташкилот «Олмос Инвест» масъулияти чекланган жамияти томонидан 3,190 миллиард сўмлик қурилиш монтаж...\nТезкор! Tashkent city'да ёнғин чиқди\nАйни вақтда атроф қора тутунга бурканган. Бу Tashkent city'даги биринчи ёнғин эмас.\nЭҳтиёт бўлинг! Сохта «ўт ўчирувчи ва мўри тозаловчилар»га алданиб қолманг — вазирлик\nАдлия вазирлиги Жамоатчилик билан алоқалар бўлимининг хабар беришича, одамларнинг ишончига кириб, ўзларини «ўт ўчирувчи ва мўри тозаловчилар» деб таништириб, кўплаб фуқароларнинг пулларини ўзлаштириш ҳолатлари кузатилмоқда.\nShowing 41-59 of 123 items.


Тожикистонда РАФ русумидаги маршрут такси тепловоз билан тўқнашиб кетгани оқибатида тўққиз киши нобуд бўлди.\n06 декабр 2020, Тошкент вақти: 03:02\nТожикистон Ички ишлар вазирлиги матбуот вакили Худойназар Асоев бу ҳақда Озодлик радиосига шундай деди: “Йўл қоидаларига риоя қилмаслик оқибатида йўловчи автобус локомотив билан тўқнашиб кетди. Халокат оқибатида тўққиз киши нобуд бўлди, уч нафари оғир жароҳатланди. Воқеа юзасидан текширув олиб бориляпти” – деди Тожикистон Ички ишлар вазирлиги расмийси.\nХабарларга кўра, жароҳатланган одамлар Душанбедаги касалхонага ётқизилган.


Организмда магний танқислиги натижасида қандай ўзгаришлар юз беради? - Daryo\n17:55, 12.09.2021 31865\nМагний – бу мушакларнинг тўлиқ ишлаши, асаб тизими, суякларнинг ўсиши ва бошқаларни таъминлайдиган энг муҳим элемент ҳисобланади. Инсон истеъмол қиладиган маҳсулотлар таркибида, албатта, бошқа элементлар қаторида магний ҳам бўлади. Масалан, сут ва сут маҳсулотлари, нон, сабзавот ва мевалар бўлиши мумкин. Агар улар ҳафтасига 2-3 марта истеъмол қилинса ҳам магний етишмаслигидан хавотирланмаса бўлади.\nБироқ ҳаётнинг маълум вақтларида магнийга бўлган эҳтиёж ортади. Агар инсон диетасида фойдали маҳсулотларни чекласа, танқислик хавфи кескин ошади. Буларга биринчи навбатда ҳомиладорлик ва ўсмирлик даври киради. Суякларнинг ўсиши, мушак ва асаб тўқималарининг тўғри ривожланиши учун зарурлигини ҳисобга олинса, фаол ўсиш пайтида унга бўлган эҳтиёж ортади.\nЭмизикли бўлмаган аёлнинг қонидаги магний миқдори 0,66-0,99 ммол/л ни ташкил қилади. Аёлларнинг бир нечтаси ақл бовар қилмайдиган қизиқиш туфайли бундай таҳлилни ўтказишни хаёлига келтирмайди, чунки соғлом ҳолатда ўткир етишмовчилик эҳтимоли жуда кам. Аммо ҳомиладорлик пайтида унга бўлган эҳтиёж ортади ва қондаги бу элементнинг нормал даражаси 0,8-1,05 ммол/л гача кўтарилади. Бир қарашда, фарқ унчалик катта эмас, лекин баъзида аёлда фарзанд кутиш пайтида, бу муҳим электролит етишмаслигидан келиб чиқадиган аломатлар пайдо бўлиши мумкин.\nТаркиб ошишининг сабаби нафақат бўлажак чақалоқ учун зарур, балки суяк, мушаклар қурилишига ва асаб тизимининг ривожланишига бориб тақалади. Эстроген гормони магнийнинг қарийб 25 фоизга ошишига олиб келади.\nҲомиладор аёлларни тиббий кўрикдан ўтказишда мунтазам равишда ўтказилиб турадиган қон текшируви бу таҳлилни англатмайди. Шифокор етишмовчиликни кўрсатадиган баъзи аломатлар мавжуд бўлганда буюриши мумкин, шунинг учун унинг етишмаслигини бартараф этишда магний препаратларини рецепт бўйича расмий кўрсатмалари мавжуд.\nҲомиладор аёлда магний етишмаслигини тасдиқлайдиган аниқ симптом йўқ. Умуман олганда, рационида камида вақти-вақти билан сут ва сут маҳсулотлари, ҳар хил дуккакли экинлар, донли сабзавотлар, яшил сабзавотлар ва баъзи меваларни ўз ичига олган мамлакатдаги ўртача бу элементнинг кескин танқислиги учрамайди. Асосан, клиник амалиётда бироз танқислик бўлиши мумкин.\nМагний танқислигига қуйидагиларга сабаб бўлади:\nБачадон кўпинча аниқ сабабсиз, яъни дам олишда, жисмоний ёки ҳиссий стрессиз яхши ҳолатда бўлади. Магний етишмаслиги мушакларнинг қисқаришига олиб келади, бу орган деярли бутунлай тузилган ва аёлнинг ўзи ошқозон қаттиқлашиб, оғриқлар пайдо бўлишини сезади. Бу аломатларнинг барчаси одатда бир муддат дам олгандан кейин йўқолади, лекин кун давомида улар бир неча марта такрорланиши мумкин.\nҲар хил мушакларнинг, кўпинча бўйин, орқа ёки оёқ-қўлларнинг оғриқли қисқариши ёки қисилиши. Бу камдан кам учрайди, лекин магний етишмаслиги улардан бири бўлиши мумкин.\nУйқусизлик ҳисси, бармоқ ва оёқ бармоқларда томир тортиши. Бу нерв импульсининг энг узоқ нерв учларига ўтказилиши бузилишининг натижасидир, чунки бу жараёнда магний муҳим роль ўйнайди.\nУшбу элементнинг етишмаслиги баъзида марказий асаб тизимининг ишида бузилишларга олиб келади. Аёл асабийлашади, майда-чуйда нарсалардан сиқилади, кўпинча йиғлайди, ҳис-туйғуларини бошқара олмайди ва тушкун кайфиятни бошдан кечиради. Ҳомиладор аёлда ташвишланиш учун етарли сабаблар бор ва магний етишмаслиги бу ҳолатни янада кучайтиради.\n11:28 Бугун 1158\n11:13 Бугун 1127\n11:02 Бугун 3259\n10:58 Бугун 4847\n13:50, 16.01.2022 97162\n19:35, 16.01.2022 74947\n15:59, 17.01.2022 66808


14:26 / 04.10.2017 2686 pdf Ўқиш режими + -\nАллоҳ таолога таваккул қилиш «Аллоҳ менинг ризқим ва ишимга Ўзи кафилдир», деб қаттиқ ишониш ва Ундан бошқани бунга вакил қилмасликдан иборатдир.\nШу билан бирга, Аллоҳ таоло бандаларига амр қилган ва одат бўлиб қолган сабабларни ишга солишдир. Бунга: оч қолганда таом тановул қилиш, совуққотганда кийим кийиш, чанқаганда сув ичиш, бола кўришни истаганда оила қуриш, ҳосил истаганда уруғ сепиб, экин экиш, дарахт ва мева истаганда кўчат экиш каби нарсалар мисол бўлади.\nЗуҳд айнан ушбу гўзал сифат – таваккулнинг тўлиқ юзага чиқиши васитасидир.\nОз насибага сабр қилиш «қаноат» дейилади.\nҚаноат шубҳали ва ортиқча нарсаларга сабр қилишдан иборат бўлиб, охиратда савобга сабаб ҳам бўлади. Аллоҳ таоло тақсим қилган нарсага рози бўлган одам қаноат номли улкан сифат соҳиби бўлади. Қаноатли одам эса одамларнинг энг бойи бўлади.\nУшбу қаноат деб номланган олиймақом сифатнинг инсонда шаклланишига ва ўсишига айнан зуҳд сифати ёрдам беради.\nЗоҳидлик деб аталган буюк сифатдан бебаҳра одамлар бу дунё ҳою ҳавасларига берилиб, шаҳват ва лаззат ортидан қувиб, ҳаётларини гуноҳ қилиш билан ўтказадилар ва жаҳаннамда ўша гуноҳларига яраша азоб чекадилар. Уларнинг фикри-зикри беш кунлик дунё ва унинг лаззатидадир. Шу билан овуниб, хотиржам бўлиб қоладилар.\nЗоҳидлик сифати ила сифатланган зоҳид гуноҳ ишдан қўрқиб, ўзини четга олади, охират азобидан қўрқиб, ўзининг оний лаззатидан воз кечади. Бу эса мислсиз катта жасоратдир.\nАллоҳ таоло Ўзи учун кечилган оний ҳаром лаззатни жаннатдаги доимий ҳалол лаззатга алмаштиради. Мазкур қаҳрамонликни қилган одамни қиёмат куни Ўз соясига олади.\nШаҳват нафснинг ўз табиатига ёққан нарсага интилишидир.\nШаҳватга берилиш қалбни бузадиган нарсаларнинг энг катталаридан биридир. Айнан шаҳватга асир бўлиш туфайли инсоннинг қалбига мавжудотларнинг сурати тамғаланиб қолади. Бунинг оқибатида қалбини моғор босиб, иши расво бўлади. Шаҳватлар қалбни кишанлаб қўяди. Шаҳватларга берилган шахснинг қалби улар билан кишанланиб қолиб, Аллоҳ таоло томон сафар қилишга тура олмай қолади. Агар бир иложини топиб, турса ҳам, юра олмайди.\nБанданинг шаҳватга интилишини жиловлаш учун албатта зоҳидлик зарурдир.\n«Иффат» сўзи луғатда «қабиҳ нарсадан тийилиш» деган маънони англатади.\nРоғиб: «Иффат нафсда бир ҳолатнинг ҳосил бўлиши бўлиб, у ила шаҳватнинг ғалабасидан четланилади.\nЖоҳиз: «Иффат нафсни шаҳватлардан жиловлаш, уни қаддини тутиб юришга ва соғлиқни муҳофаза қилишга етадиган нарса билан кифоялашдир. Барча лаззатли нарсаларда исрофдан четда бўлиб, мўътадиллик йўлини тутишдир. Кифояланган шаҳват ҳам мустаҳаб равишда ва уни қондиришга иттифоқ қилинган ҳамда ҳожат тушган вақтдагина бўлиши керак. Шу билан бирга, ундан кўпга ҳожат тушмайдиган миқдорда бўлиши лозим», деган.\nЖуржоний: «Иффат шаҳвоний қувватга оид ҳайъат бўлиб, у мазкур қувватнинг ҳаддан ошган ҳолатидаги фужур ва нуқсонга учраган ҳолатидаги турғунлик орасидаги ўртача ҳолатдир. Иффатли киши ишларни шариат ва мурувват асосида олиб борадиган одамдир», деган.\n09:49 / 04.10.2017 4409\n09:05 / 28.09.2017 5216\n2490 11:43 / 15.12.2018\n2182 17:40 / 27.05.2018\n2700 17:06 / 25.09.2017\n2576 06:47 / 28.11.2017


Қозоғистонда чақалоқ маст онанинг сутидан заҳарланди\nҚозоғистоннинг Павлодар вилоятида истиқомат қилувчи аёл оналик ҳуқуқидан маҳрум қилинди. Новости-Казахстан ахборот агентлигининг маълум қилишича, у маст ҳолда фарзандини эмизгани боис чақалоқ заҳарланган.\n29 июнь куни 2015 йили туғилган гўдак Иртиш туман марказий шифохонасига оғир аҳволда ётқизилди. Унинг алкоголдан заҳарлангани маълум бўлди. реанимацион ишлар амалга оширилгач, қизалоқ Павлодар туман юқумли касалликлар шифохонасига юборилди.\nСуднинг аниқлашича, она бир неча маротаба маст ҳолда қизини кўкрагидан боққан.\nТузалиб чиққач, қизалоқ вилоят ихтисослаштирилган болалар уйига юборилган.


Davronbek's blog – Page 3 – Ё аслинг каби кўрин, ё кўринганинг каби бўл. Ж.Румий\nPosted on August 14, 2020 October 24, 2020 Leave a comment\nPosted on July 10, 2020 October 24, 2020 Leave a comment\nPosted on March 15, 2020 April 4, 2020 Leave a comment\nБугун шомдан кейин велосипедимни миниб Юнусобод тарафларга бордим. Йўл бўйи озиқ-овқат дўконлари, Юнусобод деҳқон бозоридаги тирбандликни кўриб, худо сақласин, уруш бошланиб қолдими, деб ўйлайсиз. Бозор атрофи машинага тўлиб кетган. Одамлар қоплаб маҳсулотлар олишяпти. Мен кўрган йўловчиларнинг 15 фоизи ниқоб таққан. Йўл-йўлакай 20 тадан ортиқ дорихонага кириб чиқдим. Биронтасида ҳам ниқоб йўқ. Охири қўлдан олдим: 3500 сўм. Орада ишимни битириб чиқиб Давоми …\n3-саҳифа. Жами: 50«12345...102030...»Охирги »


26 август, 2020, 18:03\nТеглар:Аякс | Милан | УЕФА чемпионлар лигаси | Бавария | Реал Мадрид | Барселона\nУшбу совринни ютган омадли ака-укалар.\nУЕФА Чемпионлар Лигасида “Бавария” ғолиб бўлганидан кейин яна бир натижа барчанинг эътиборини тортди. Турли даврларда 5 нафар ака-укалар бу турнирда зафар қучган эди. Энди улар сони 6 тага етди. Қуйида улар тўғрисида фикр юритамиз:\nТео ва Люка Эрнандес\nКичик Эрнандес Тео 2018 йил “Реал” сафида бу совринни қўлга киритган. Эътиборлиси, ўша мавсум у “қаймоқранглилар” сафида ЧЛ доирасида атиги 3 та ўйинда майдонга тушган. Баъзида шунинг ўзи ҳам кифоя қилади. Люка эса бу мавсум мюнхенликлар таркибида зафар қучди. “Бавария” тарихидаги энг қиммат трансфер сифатида қайд этилган франциялик фулбек мавсум бошида оғир жароҳат олди ва шерикларига деярли ёрдам бера олмади. Энг қизиқарлиси, у ҳам худди укаси каби Чемпионлар Лигасида жамоаси либосида 3 тагина ўйин ўтказган. Ака-ука бу борада жуда омадли эканликлари ойдинлашмоқда.\nРафинья ва Тьяго Алкантара\nРафинья Алкантара 2015 йил “Барселона” билан требл қайд этган. Жамоа таркиби юлдузлар билан тўлиб-тошган мавсумда Рафиньяга бироз камроқ имконият берилар эди. Аммо у ҳаракат қилган ўйинларида яхши таассуротлар қолдирган. Акаси Тьяго 2 клуб билан Чемпионлар Лигасини ютган кам сонли фуболчилардан. Ундан аввал Роналду, Это’O, Ван дер Сар, Зеедорф, Пике, Кросс, Дешам, Хаби Алонсо, Десайи каби футболчилар бундай натижа қайд этишган. 2020 йилги натижаси орқали қаҳрамонимиз ҳам улар сафидан жой олди. У 2011 йил “кўк-анорранглилар” сафида ўйнаган вақтида “шалпангқулоқ”қа эга чиққан. Гвардиоланинг енгилмас таркибида камтаргина захира ўйинчиси бўлган Тьяго ўша мавсум “кўк-анорранглилар” либосида фақат битта ўйин ўтказган. Аммо 2020 йил мюнхенликлар таркибида эришилган ғалабада унинг ҳиссаси аввалгисидан анча катта. У Флик жамоасининг асосий устунларидан бири.\nГабриэль ва Диего Милито\nКетма-кет 3 бор чемпион бўлган бу ака-укаларнинг кичиги Габриэль 2009 йил “Барселона” таркибида бу совринга эга чиққан. Эътиборлиси, у ўша мавсумни тиззасидан олган ўта оғир жароҳати билан бутунлай ўтказиб юборган ва якунда требл эгасига айланган. Даҳшатли “Барса” таркибидаги юлдузлар Габриэль хизматларига зарурият қолдирмаган. Катта жамоада ўйнашнинг афзаллигини қаҳрамонимиз 2011 йилда ҳам ҳис қилган. Ўшанда аргентиналик фулбек ўзининг иккинчи треблини нишонлаган эди. Икки мавсумда умумий 2 ўйин ва шунча требл. Зўр-а?! Катта Милито эса 2010 йилда “Интер” билан бу совринни боши узра баланд кўтарган. Укасидан фарқли ўлароқ, Диего Милито Маурнинг ишонган шогирдларидан эди. Финал остонасида укаси ҳаракат қиладиган жамоага 1 та, финалда эса “Бавария” постига 2 та тўп киритган Милито “неррадзурилар”нинг қотил ҳужумчиси эди.\nМикаэль ва Бриан Лаудруп\nЛаудруп фамилияси кўпроқ Микаэль томонидан машҳур қилинган. У Йохан Кройфнинг афсонавий “Барса”сида 1992 йил Европада тенгсиз бўлган. Ярим ҳимояда ҳаракат қилган қаҳрамонимиз турнир давомида 11 ўйинда майдонга тушган ва 3 бор рақиблари дарвозасини ишғол қилган. Христо Стоичков, Рональд Куман, Пеп Гвардиола каби футболчилар орасида ўз ўрнига эга бўлган Микаэль Чемпионлар Лигаси ғолиблигига ҳам катта ҳисса қўшган. Укаси Бриан эса 1994 йилги мавсумда “Милан” таркибида “шалпангқулоқ”ни боши узра баланд кўтарган. Қизиғи, “россонерилар” ўша йили уни 1 мавсумга ижарага олган эди. Еврокубокдаги 7 ўйин ва 1 гол билан Бриан клубига оз бўлса-да ёрдам бера олганини эътироф этиш жоиз.\nФранк ва Рональд де Бур\nБу ака-укалар рўйхатимиздаги ягона эгизаклар ҳисобланади. Ва улар бир жамоа – “Аякс” таркибида 1995 йил Европа тахтига чиққан. Иккиси ҳам Ван Гал жамоасининг асосий таркиб футболчиларидан бўлган. Бири орқа чизиқда, бошқаси ҳужум марказида тартибга жавоб берган. Гуруҳ босқичидаёқ икки фаворит бир тўртликдан жой олганда, кўпчилик ҳали финалда уларнинг йўли кесишади, деб ўйламаган бўлса керак. Ҳал қилувчи ўйинда ҳам бирга ҳаракат қилган эгизакларнинг “Милан” устидан қозонилган ғалабада ҳиссалари катта.\nГарри ва Фил Невилл\nДе Бурлар каби Невиллар ҳам бир жамоа таркибида Чемпионлар Лигаси ғолиби бўлган. Сэр Алекс Фергюсон бошчилигидаги МЮ сафида Гарри Невилл “Бавария” таслим этилган оқшомда асосий таркибда майдонга тушган. Укаси эса бу ўйинни захира ўриндиғидан кузатган бўлса-да, кичик Невилл финалгача жамоаси сафида 6 та ўйинда майдонга тушган ва 1 бор рақиб дарвозасига йўл топа олган.\nУЕФА Чемпионлар Лигаси бу мавсуми катта қизиқишлар билан томоша қилинди. Кейинги мавсумлардаги мана шундай ўйинларга қадар биз сизни қизиқарли фактлар, маълумотлар билан хурсанд этишга ҳаракат қиламиз.\nВидео "Бавария" ўз майдонида "Атлетико"ни тор-мор келтирди (видео)\nLIVE ЕЧЛ. "Аякс" - "Ливерпуль": Матнли трансляция


ЯНГИ ЙИЛ ЯРМАРКАЛАРИДА СЎҚИМ ГЎШТИНИНГ БИР КИЛОСИ 55 МИНГ - ANDIJONNOMA.UZ\nЯНГИ ЙИЛ ЯРМАРКАЛАРИДА СЎҚИМ ГЎШТИНИНГ БИР КИЛОСИ 55 МИНГ\nАндижон темир йўл вокзалига туташ майдонда безатилган махобатли арча Янги йил нафасини намоён этди. Янги йилингиз билан сўзлари ёзилган ярмарка пештахталари турли ноз-неъматлар, торту ширинликлар, ўйинчоқлар билан тўлди.\n«Янги бозор» масъулияти чекланган жамиятига тегишли растада апельсин, мандарин, банан, олмаю киви ўрин олган. Баҳоси бозордагидан анча арзон.\n-Умр йўлдошим, қизларим, набираларим билан Янги йил арчаси, ярмаркасини кўрганикелдик, - дейди, пойтуғлик Мирзохид ака Эгамбердиев, - Набираларим жуда қувонишди. Ярмаркадан ноз-неъматлар сотиб олдик. Сўқим гўштининг бир килоси 55 минг сўмлиги маъқул бўлди. Тухумнинг ҳар донаси 900 сўм. Ҳаммамиз хурсанд уйга қайтяпмиз.\n- Сифатли тортлар тайёрладик, -дейди, «Анхор» ва «Гумбаз» масъулияти чекланган жамиятининг пазандалари Ферузахон Муҳаммаджонова билан Рохатой Абдуллаева, - Юртдошларимизнинг Янги йил дастурхони тўкин бўлиши учун ҳаракат қиляпмиз.\n-Болажонларга юзга яқин турдаги ўйинчоқларни таклиф этяпмиз,-дейди, тадбиркор Дилдора Ибрагимова, - Кичикинтойлар қувончидан кўнглимиз яйрайди.\nЯрмарка қаторида болажонларни мириқиб ўйнаши учун замонавий атракцион ишлаяпти. Осмонўпар арча оқшомда ял-ял ёниб, Янги йилдан дарак беряпти. Савдо ярмаркаси серобчилик, тўкинчилик тимсоли бўлиб, харидорларни чорлаяпти.


“ҚИЗЛАР ДАВРАСИ” ТАЛАБА ҚИЗЛАРНИ ҲАЁТГА ТАЙЁРЛАЙДИ\nKo'rishlar soni : 1983\nТалаба қизлар жамиятнинг энг илғор қатлами. Чиройли таклифлар, турли инновацион ғоялар, ташаббуслар кўпинча илм олаётган қизлар томонидан илгари сурилади. Шу сабабли, Аёллар, хотин-қизлар – жамият гултожи, борлиқ сабабчиси сифатида эъзозланар, балки...\nРеспубликамиз олий таълим муассасаларида ўтказилаётган “Қизлар давраси” кўрик-танловининг иккинчи босқичини кузатаркансиз, бунга яна бир амин бўласиз. Самарқанд Ветеринария медицинаси институти хотин-қизлар кенгаши раиси, доцент Жамила Сайфуддинованинг сўзларига кўра, институт талаба қизлари орасида Халқаро ва Республика миқёсидаги тадбирлар иштирокчилари ва совриндорлари, олимпиадалар, турли кўрик-танловлар ғолиблари, стипендиатлар, ёш илмий тадқиқотчилар, бўлажак олималар бор. Улар ўзларининг билимдонликлари, юксак иқтидорлари ва қобилиятлари билан нафақат институт, балки юртимиз шаънини нозик елкаларида кўтариб туришади.\nТадбирдан кўзланган мақсад ҳам қизларнинг илм-фан соҳасидаги ютуқларини намоён қилиш, уларнинг жамиятдаги фаоллигини яна ҳам кучайтириш, ҳуқуқ ва манфаатларини ҳимоя қилиш орқали касбий маҳоратларини ошириш ва бўлажак оилавий ҳаётга тайёрлашдан иборатдир.\n“Қизлар давраси”да институтнинг 5та факультетидан 5 нафар иқтидорли, фаол ва аълочи талаба қизлар иштирок этишди ва улар 4 шарт бўйича беллашдилар. Китобхонлик тарғиботи, пазандалик маҳоратини намойиш этиш, ўзи ҳақидаги маълумотни оригинал тарзда саҳнада кўрсатиш ва эркин мавзуни ўз ичига олган танлов шартлари қизлар томонидан маҳорат билан ижро этилди ва Ҳакамлар ҳайъати томонидан баҳолаб борилди.\nИқтисодиёт ва агротехнология факультети талабаси, Беруний Давлат стипендияси соҳиби Гўзал Салаева энг юқори балл тўплаб, танлов ғолиблигини қўлга киритди. Энди у кўрик-танловнинг ҳудудий босқичида институт номидан иштирок этади.\nТанлов якунида ғолиб ва иштирокчиларга Фаҳрий ёрлиқ ва эсдалик совғалари топширилди.\nШунингдек, фаол аёллар ва хотин-қизлар ҳам институт раҳбарияти ва хотин қизлар кенгаши томонидан тақдирландилар.


Мол-давлат илинжида оила тинчлигига раҳна соладиган аёллар ҳақида - Ayol.uz\nМол-давлат илинжида оила тинчлигига раҳн...\nМол-давлат илинжида оила тинчлигига раҳна соладиган аёллар ҳақида\n«Агар бирор муаммонгиз бўлса-ю, уни пул билан ҳал қила олсангиз, демак, бу муаммо эмас, харажат, холос». Аммо ён-атрофимизда шундай инсонлар, айниқса, аёллар борки, уларнинг ҳаётида пул биринчи рақамли қадрият даражасида ва шу сабаб унинг борлиги ҳам муаммога айланган.\nРуҳшунос Шаҳноза ХАЛИЛОВА билан мол-давлат илинжида оила тинчлигига раҳна соладиган, ўзининг ҳам, яқинларининг ҳам саломатлигию хотиржамлигига путур етказадиган аёллар ҳақида мулоҳаза юритамиз.\nЧўпон ва бой\nАйтишларича, бир чўпоннинг ўнтача қўйи бўлиб, улар далада ўтлаб юришганида, эгаси салқин жойда ётиб дам олибди. Шу ердан ўтиб кетаётган бой эса унинг чўзилиб ётишига ҳайрон қолиб, маслаҳат солибди:\n— Нега бундай бемалол ётибсан? Бунинг ўрнига қўйларингга қарасанг бўлмайдими. Уларни яхшилаб боқиб кўпайтирсанг, юзта бўлади. Кейин яна кўпаяди, сотасан, бойиб кетасан, — дебди.\n— Хўш, кейин-чи? — чўпон пинагини ҳам бузмай бойга савол берибди.\n— Кейин, маза қилиб ётасан! — дебди бой ҳам.\n— Сенингча ҳозир мен нима қилаяпман? — деган экан чўпон.\nЧўпон каби фикрловчи кишилар учун пул ҳеч қандай аҳамият касб этмайди, лаззат манбаи ҳам ҳисобланмайди. Албатта, қўйлар бор, ўтлаб юрибди, дея оёқни узатиб ётиш ҳам ярамайди. Шунчаки, бойликка хотиржам муносабат билдириш, васвасага тушишмаслик ва завқланиб яшашни билиш керак.\nКим ҳам пули кўп бўлишини истамайди, дейсиз. Оиланинг бир устуни ҳам иқстисод асосига қурилади. Буни инкор қилиб бўлмайди. Мана шу устунинг мустаҳкамлиги эса пулга қандай муносабат билдиришимизга боғлиқ.\nПул топишга ҳаракат қилиш нотўғри эмас. Унинг ортидан нима келишини истаяпмиз — мақсадни аниқлаштириб олиш зарур. Чунки биз ҳаётга бойлик орттириш учунмас, бахтли яшаш учун келганмиз.\nХўш, сиз учун пул нима? Аслида, у ёмон нарса эмас. Ҳаммаси биз унга қандай бўёқ беришимизга боғлиқ. Ким учундир пул қўлнинг кири. Кимдир уни ҳаётий мақсадига айлантириб олган, саломатлиги, хотиржамлигидан устун қўяди.\nБиласизми, у бир қоғоз. Қадри йўқолса, ёқиб юборасиз. Аммо бу олов на иссиқлик беради, на завқ.\nҲаётда ўз исботини топган яна бир ибора бор, сиз қанчалик пулнинг ортидан қувсангиз, у шунчалик сиздан қочади. Пулга меҳр қўймаган, уни асосий қуролга айлантирмаганлар миллионер бўлишлари шундан.\nБир аёлни танийман. Ўғиллари меҳнаткаш, эри тиним нелигини билмайди, ўзи оила бошқарувчиси. Бу оилада эркакларнинг асосий вазифаси — пул топиш. Аввал уларни уйлантириш учун аёл пул жамғарди. Келинлар туширди, лекин улар билан бири икки бўлмас экан. Ҳали катта келин музқаймоққа бошқаронғу бўлган, ҳали кичигининг боласини сунъий сут билан боқиш керак. Бу туришда қачон ўғилларга уй-жой қилинади? Текинтомоқ, зарарнинг уяси бўлган келинларга жавоб берилди. Пулни тийин-тийин қилиб йиғиш, ҳаддан ортиқ тежаш натижасида қўша-қўша иморатлар солинди. Аёл тўрт хотиннинг ичига кирса, ўғилларининг уйи тайёрлигидан, ҳатто, узатган қизига ҳам ҳовли қура бошлаганидан фахрланади. Аммо бу уйларда ким, қандай оила яшайди — мулоҳаза қилмайди.\nБу тоифа аёлларнинг хатоси шундаки, улар ҳамма нарсани пул билан ўлчашади. Болаларнинг бахтини ҳам. Бироқ доим ҳам пул бўлса, чангалда шўрва қайнайвермайди. Қайнаса ҳам татимайди.\nОилавий муаммолар моддиятга бориб тақалишида аёлларнинг роли катта. Беъмани орзу-ҳавасларни ушалтиришнинг ўзи бўладими, ахир. Келинининг мебелидан норози қайноналар, бўлажак куёвига қимматбаҳо сарпо қилиш илинжида эрини эговлайдиган хотинлар. Хўш, уларнинг ёниб-куйишларидан кимдир миннатдор бўладими? Йўқ. Чунки пул билан бахтни, оилавий хотиржамликни сотиб олиб беролмайсиз. Аксинча, йўқотасиз.\nЭрингиз шоҳми ё қул?\nОила таъминотчиси эркак киши. У рафиқасининг ҳам, болаларининг ҳам эҳтиёжлари учун масъул. Аммо буни нотўғри талқин қиладиган хотинлар бор. Яъни эри қанча топса ҳам кам! Талаблари кундан-кун ошиб бораверади. Бу қаноат қилмасликмас, очкўзлик. Эшитган бўлсангиз, олтин тухум қўядиган ғоз ҳақида эртак бор. Ғоз эгаси бирйўла ҳамма олтинга бўлиш дардида сеҳрли жониворни сўяди. Бироқ не кўз билан кўрсинки, унинг ичида олтин захираси йўқ эди. Алал-оқибат ҳар кунлик олтин тухумдан жудо бўлгани қолади.\nАёл киши эрини пул топишга мажбурласа, яъни эркак завқланиб эмас, мажбуран ишласа, у қулга айланади. Пулнинг қулига. Илҳомлантириб, олға ундаб, рағбатлантириб ва албатта, ҳамжиҳатликда ҳаракат қилинса, эркак киши шоҳ бўлади. Ва пул устидан ҳукмронликни қўлга киритади. Бунда аёлнинг оқиллиги муҳим.\nЭркакнинг топганида барака бўлади, дейишлари бежизга эмас. Турмуш ўртоғингиз маошини уйга хурсанд бўлиб олиб келса, у билан барака ҳам кириб келади. Чунки сиз пул ишлатишни, рўзғор тутишни биладиган аёлсиз. Нуқул тўйга, қора кунга (!) дея йиғаверсангиз, иқтисод қилиш учун харажатларни кескин қисқартирсангиз, маошини тийин-тийинигача ҳисобласангиз, эрингизнинг ҳафсаласи пир бўлади. Ўзини пул топувчи машинадек ҳис этади. Қочиш ташвишига тушиб қолади — ажрашиш, бошқа аёлга уйланиб олиш, хорижга кетиш — хуллас, у ҳам одам, темир эмас, бир дам тин олишни, манфаатсиз меҳр кўрсатишларини истайди. Узлуксиз меҳнат оқибатида касал орттириб олиши, сизга қўшилиб нафси ҳакалак отса, боши берк кўчага кириб қолиши ҳам ҳеч гапмас. Кейин сандиғингизда тахланиб турган пуллар ҳам ёрдамга келолмаслиги эҳтимоли кучли.\nДемак, умр йўдошингиз билан пиру бадавлат, тўкисликда яшашни истайсизми, унга шоҳдек муносабат билдиринг. Қанча топишидан қатъи назар. Бошга чиқариб олинг, оила боқувчисига айланинг, талтайриб юборинг, демаяпмиз. Меҳр беринг, рағбатлантиринг, мақтанг, сармояни кўпайтиришнинг йўлларини бирга изланг, топганини тўғри сарфланг, муҳими, пулни оилавий қадрият даражасига олиб чиқманг.\nТўғри муносабат қилишни ўрганамиз!\nИсроф қилманг. Одатда исроф ва иқтисод тушунчаларини адаштириб юборишади. Исроф қилмаслик, бу зиқналик дегани эмас. Ўзингиз топасизми, ёрингизми — ҳавога совурманг. Режалаб ишлатишни билинг.\nЗиқна бўлманг. Пулни ўзининг ҳам, яқинларининг ҳам эҳтиёжидан қизғанадиганлар бор. Ахир ким учун ҳаракат қилаяпсиз? Нега йиғинаяпсиз? Болаларингиздан, соғлигингиздан азиз нима бор? Ўзингизни севишни билинг, шунда бошқаларни ҳам сева оласиз. Пулни севишингиз, барибир, яхшиликка олиб келмайди.\nБошқаларнинг кўзи учун яшаманг. Одамлар гап қилади, дея кўрпага қарамасдан оёқ узатиб, қарз кўтарманг. Бу катта хато. Қарз ботқоғига ботиб қолганингизда сизни гап қилаётганлар қутқариш учун қўл узатиши амримаҳол.\nЭрингиз, фарзандларингиз, келинларингизни жазоламанг. Пулга нотўғри муносабат қилишингиз замирида муаммо ётади. Яъни ўзингиз, комплексларингиз билан боғлиқ муаммо. Бунинг учун бутун оилангизни жавоб беришга мажбурлаш адолатдан эмас, қолаверса, оқибати хайрли бўлмайди.\nКамчиликларни пул билан яширишга уринманг. Яъни баъзи кишилар феълидаги қусурларни бойлик билан хаспўшламоқчи бўлишади. Пулим кўп бўлса, ҳамма мени ҳурмат қилади, ҳеч ким айблай олмайди, камситмайди, уришмайди, измимга юради, бахтим кулади, одамларнинг меҳрини қозонаман, дея ўйлашади. Пул моддий нарсаларга эга бўлиш воситаси, холос. Дейлик, синган кўнгилни қимматбаҳо совға билан қайта забт этиш мушкул. Аммо арзимас бир-икки сўмни деб, кўнгилни синдириш, ришталарни узиш ҳеч гапмас.\nФотиҳ Искандар Зулқарнайн бир куни хум ичида яшовчи машхур файласуфДиогенга дуч келибди.\n— Эй, бечора, фақир, мен дунёнинг катта қисмини забт этдим. Айт, сен шўрлик ҳам бу ҳаётда кун кўришинг учун нима қилай? — дебди саркарда бир ҳиммат айламоқчи бўлиб.\n— Бироз сурилиб турсанг бўлди, қуёшни тўсаяпсан, — дея жавоб берган экан хум ичидаги киши.\nҚиссадан ҳисса шуки, бойлик орттириш илинжида хонадонингизга тушиб турадиган қуёш нурларини тўсманг. Пул топилади, истаганингизча кўп ҳам топилади, қачонки унга хотиржам муносабатда бўлсангиз...


Конституциямиз - бахтимиз пойдевори. » Хатирчи туман хокимлиги\nХатирчи туман хокимлиги » Хокимият » Махаллий кенгаш » Конституциямиз - бахтимиз пойдевори.\nКонституциямиз - бахтимиз пойдевори.\nЖонажон мамлакатимизда эркинлик ва озодликни, мустақиллик ва хурликни тантанали тарзда ўзида намоён этувчи асосий қонунимиз Мустақил Ўзбекистонимиз Конституцияси қабул қилинган қутлуғ санани халқимиз умумхалқ байрами сифатида кенг нишонлаш арафасида турибди.\nДавлатимиз ва халқимиз ҳаётида том маънода тарихий сана бўлган ушбу айём ҳақида сўз юритар эканмиз, Конституциямизнинг бугунги Ўзбекистон давлатчилигининг тикланиши ва ривожланишидаги беқиёс ўрни ва аҳамиятини юксак баҳолаймиз.\nДунёда турли туман қонунлар кўп. Лекин, жамият ҳаётида доимо муҳим ўрин тутадиган шундай устувор ҳужжат борки, у халқнинг, келажак авлоднинг тақдирини белгилаб берувчи пойдевор бўлади, давлатни давлат, миллатни миллат сифатида дунёга танитади.\nКонституция - мана шундай буюк қомусдир. Аждодларимизнинг асрий армонлари, халқимизнинг эркин ҳаёт, фаровон жамият, адолатли давлат барпо этишдек эзгу тилаклари, келажак авлодларга озод ва обод ватан қолдириш, уларнинг бахтини, камолини қурищдек орзу ҳаваслари мустақил Ўзбекистон Республикамиз Конституциясида ўз ифодасини топган.\nМустақиллигимизнинг биринчи кунларидан бошлаб халқимиз олдига қўйган бозор иқтисодиётига асосланган ҳуқуқий демократик давлат қуриш, инсон, унинг манфаатлари, ҳуқуқ ва эркинликлари энг олий қадрият ҳисобланадиган фуқаролик жамиятини шакллантиришда Конституциямиз мустаҳкам пойдевор бўлиб хизмат қилмоқда.\nЎтган давр мобайнида юртимизда миллий ҳуқуқий давлатчиликнинг мустаҳкам асослари яратилди. Бугун, босиб ўтган мустақил тараққиёт йўлимиз ўтган давр мобайнида биз эришган, дунё жамоатчилиги тан олган оламшумул ютуқ ва марралар, авваламбор, изчил ривожланаётган иқтисодиётимиз ва унинг барқарор ўсиш суратлари, аҳоли фаровонлигининг йилдан-йилга ошиб, жаҳон ҳамжамиятида мамлакатимиз обрў-эътиборини тобора юксалиб бораётгани - буларнинг барчаси Конституциямиз асосига қўйилган чуқур ва пухта ўйланган мақсад, принцип ва нормаларнинг ҳаётбахш самараси десак, ҳеч қандай муболаға бўлмайди.\nКонституциямизда инсоннинг шахсий, сиёсий, ижтимоий-иқтисодий, маданий ҳуқуқ ва эркинликлари тўлиқ кафолатланиши билан бирга ўқиш, ижод қилиш, тадбиркорлик билан шуғулланиш, бир сўз билан айтганда, инсоннинг ўз камолига мустақил интилиши учун барча ҳуқуқий асослар яратилган.\nАсосий қонунимиз берган имкониятлар беқиёсдир. Соғлом ва баркамол авлодни вояга етказиш - давлатимиз сиёсатининг устувор йўналиши ҳисобланади. Келажак авлод камолотини ўйлаб қилинаётган барча эзгу ишлар, шу жумладан таълим тизимидаги ислоҳотлар ҳам Конституциямиз тамойилларининг амалий ифодаси десак, айни ҳақиқат бўлади.\nБиз интилаётган демократик жамиятнинг истиқболи, биринчи навбатда, демократик қадриятлар ҳар биримизнинг қалбимиз ва онгимиздан қай даражада чуқур ўрин олишига, бу қадриятларни нечоғлик асраб авайланиши ва келажак авлодга етказилишига бевосита боғлиқдир.\nШу ўринда биз яна Конституциямизга таянамиз ва унга қайта- қайта мурожаат этамиз.\nКонституциямиз туфайли биз дунёга танилдик, олам бизни англади.\nЙиллар ўтган сари бу қутлуғ манбанинг тарихий аҳамияти ва қадр-қиммати ошиб боради. Чунки унга амал қилиш негизида тамоман янги инсон, янги авлодлар тарбияланиб, вояга етадилар. Албатта, келажак авлодлар ҳам ўз бешикларини тебратган, ҳуқуқ ва эркинликлари, тинчлик ва тараққиёт, ватан озодлигини кафолатлаб берган ушбу табаррук Қомусни эъзозлашади. У билан ифтихор қилишади. Чунки асосий Қонунимиз мазмунида тенглик, эркинлик, биродарлик, халқлар ва миллатлараро тотувлик, мамлакат ва дунё барқарорлиги каби умуминсоний ғоялар ҳам мужассамдир.\nКонституцияга эга бўлиш, унга таяниш, итоат қилиш, у бўйича яшаш, ундан ҳимоя топиш ҳамда уни ҳимоя қилиш лозимдир!\nЧунки айнан Конституцияда Ўзбекистонимизнинг давлат суверенитети, халқ ҳокимиятчилиги қонун устуворлигида акс этади. Айнан у ўзбек миллатининг тилига давлат мақомини беради. Инсон ҳуқуқлари ва эркинлиги олий қадрият ҳисобланиб, инсонни энг муътабар мавқега кўтаради.\nШу боис, муҳтарам Президентимиз “Инсон сўзи Она, Ватан деган каломлар каби муқаддасдир. Бу муқаддасликни, инсон эркининг даҳлсизлигини мустаҳкам қонунларимиз ҳимоя қилиши керак” деган эдилар.\nКонституциямиз ва унинг асосида қабул қилинган қонунлар ҳам ана шу эзгу мақсадга йўналтирилган.\nАсосий қонунимиз халқимизнинг стратегик мақсадларини ифода этиб, давлат ўз вазифаларини аста-секинлик билан босқичма-босқич жамоат ташкилотлари зиммасига ўтказишида, фуқароларнинг ўзини ўзи бошқариш органлари ролини оширишга қаратилган демократик жараёнларни чуқурлаштиришда муҳим ҳаётий қўлланма вазифасини ўтайди.\nУ миллий тараққиётимизни таъминлаш, озод ва обод Ватанни бунёд этиш ҳамда фуқаролик жамиятини шакллантириш ва ривожлантиришга қаратилган буюк келажагимизнинг ҳуқуқий кафолати бўлиб қолаверади.\nКонституциямизнинг асосий хусусиятлари у инсонни, унинг ҳаётини, эркинлигини, шаъни ва қадр-қимматини олий қадрият деб эълон қилганлиги, инсон манфаатлари, унинг ҳуқуқлари ва эркинликларининг давлатникига нисбатан устуворлигини тан олганлиги, давлатга унинг тўғридан-тўғри вазифасини - инсон ва жамият манфаатларига хизмат қилиш вазифасини белгилаганлиги, халқни ҳокимият манбаи деб эътироф этганлигидир.\nМамлакатимизда ҳуқуқий маданиятни юксалтириш давлат сиёсати даражасига кўтарилган. 1997 йил 29 августда “Жамиятда ҳуқуқий маданиятни юксалтириш” миллий дастури қабул қилинган. Ҳуқуқий маданият - бу фақатгина қонунларни, ҳуқуқий ҳужжатларни билиш, ҳуқуқий маълумотлардан мунтазам хабардор бўлишдангина иборат эмас, энс асосийси эгаллаган ҳуқуқий билими малакасини ҳаётий вазифаларида қўллашдир, қонунларга амал қилиш ва бўйсунишдир.\nБарчамиз Конституциямиз моддаларини ўрганиб, чин юракдан ҳурмат эҳтиром кўрсатиб, унга риоя қилишимиз фуқаролик бурчимиздир.\nЯхшилар туфайли, озод диёрим!\nОзодлик туфайли, обод диёрим!\nЭнг олий Қомусга чекканда имзо\nЯхшиларни кўрди ўзида ризо.\nНеқисса ҳуррият қомусидир, у\nУлуснинг ори-ю, номусидир, у.\nИстиқлол бир ёшга тўлган чоғида\nТуғилди у яхшиликнинг боғида.\nБиз устозларнинг олдига ёш авлодни тарбиялашдек муҳим вазифа топширилган экан, ўз мутахассислигимиздан келиб чиққан ҳолда ҳуқуқшунослик дарсларида Конституциямизнинг мазмун-моҳиятига алоҳида эътибор қаратамиз.\nҲуқуқий демократик давлатни барпо этишда дастлабки тамал тоши назаримда, мактабдан бошлаб қўйилади. Дарслар давомида ўқувчиларимизда мустақилликни қадрлаш, Ватанга садоқат ва ҳурмат ҳиссини уйғотиш, Конституция ва қонунларни билиш ҳамда унга риоя қилиш руҳида тарбиялаймиз.\nҲуқуқий билимли, ҳуқуқий маданиятли фарзандларимизни вояга етказишда устоз сифатида мен ҳам ўз ҳиссамни қўшаётганимдан фахрланаман. Бу жараёнда жамиятнинг ҳар бир аъзоси фаол иштирок этиши лозим.\nАсосий Қонунимиз сифатида Конституциямиз юртимизда тинчлик ва фаровонлик бўлишига, Ўзбекистонимизни жаҳон ҳамжамиятида ривожланган мамлакатлар қаторида мустаҳкам ўрнашишига шак-шубҳасиз ҳуқуқий асос бўлиб хизмат қилади.\n20-мактабнинг тарих, ҳуқуқ фани ўқитувчиси\nМуаллиф:info, Кушилган сана: 12.11.2014, Кўрилган: 1276 Чоп этиш


Хоким талаба, укитувчи ва шифокорларни пахта йигим-теримига жалб килишни жиноят деб атади – КУН УЗ\nГлавная / Сиёсат / Хоким талаба, укитувчи ва шифокорларни пахта йигим-теримига жалб килишни жиноят деб атади\nХоким талаба, укитувчи ва шифокорларни пахта йигим-теримига жалб килишни жиноят деб атади\n25.09.2017\tСиёсат Comments Off on Хоким талаба, укитувчи ва шифокорларни пахта йигим-теримига жалб килишни жиноят деб атади 157 Показы\nАндижон вилоят хокими Шухратбек Абдурахмонов вилоят фаоллари билан пахта йигим-теримига багишлаб утказилган йигилишда пахта мавсуми юзасидан вилоят ахолисига мурожаат килар экан, бюджет сохаси ходимлари ва талабаларни пахтага мажбурий чикариш жиноят эканлигини алохида таъкидлаб утди.\nХокимнинг мажлисда айтган сузлари видеоси ва аудиоси ижтимоий тармоклар ва мессенжерларда таркалган.\n«Утган йили биз пахтанинг бир килосига 230 сумдан пул тулаганмиз. Бу йил 410 сумдан теримчилар даланинг узида хохлашса бир кунлик, хохлашса беш кунлик 10 минглик ва 50 минг сумлик, бели синмаган янги купюраларда накд тулаб берилади. Мен вилоят рахбари сифатида бунга ваъда бераман», деган Ш.Абдурахмонов мажлисда.\n«Иккинчи масала — теримчиларнинг далада тушлик масаласи. Биз фермерларга хисоб-китоб килдириб, жамики махсулоти — куйларгача олдирдик. Тушликда гуштли текин овкат ташкил этилади. Ётокка борадиганларга эрталабки нонуштаси ва кечки овкатини хам узимиз килиб берадиган буляпмиз. Ёки уйида ёш боласи бор аёлларни олайлик.\n«Болам бор-да, булмаса чикиб терардим», дейдиган аёлларимиз, опажонларимиз, кизларимиз теримга чикишса, фарзандларини болалар богчасига жойлаштириб, богча пулини хам фермер хисобидан бир ойлик взносини (70 минг сум) хам тулатиб берамиз».\n«Биз уларнинг кунгилли дам олишлари учун концертлар, терим вактида уларга кумак курсатиш максадида савдо ярмаркаларини хам ташкил килиб берамиз», деган вилоят хокими.\nХоким таклифига кура, худудлар буйича ишсиз юрган фукаролар мутасаддилар томонидан эшикма-эшик руйхатга олиниб, пахта даласида ишга таклиф килинади.\n«Фидойи ёшлар отряди» буйича гапирар экан, Ш.Абдурахмонов махаллада ишсиз юрган, уюшмаган ёшларни пахтага жалб килиш, жонбозлик курсатганларга навбатсиз арзонлаштирилган намунали уйлардан берилишини эълон килди. Шундай ёшларга имтиёзли кредит асосида чорва ва паррандачилик хайвонлари олиб бериладиган булди. Бундан ташкари, улар терим вактида турли совга-саломлар билан рагбатлантириб борилади.\n«Иккинчи штаб» деб ном олган штабга мурожаат килар экан, хоким: «Хурматли имом-домлаларимиз, отинойиларимиз, хурматли мактаб директорлари, богча мудиралари, коллеж директорлари, КВП мудирлари! Рахмат, сизлар ишларингизни килаверинглар, лекин биринчи рахбарлар махаллада эшикма-эшик, уйма-уй юриб, теримга одам жалб килиш буйича хаммаларингиз гурух булиб юрасизлар», деди.\nХоким ишсиз юрганлар пахтада узини курсатса, келажакда вилоят хокимлиги томонидан кафолатланган иш урни билан таъминланишини маълум килди. У шунингдек, бундай фукароларга турли тадбиркорликни йулга куйиши учун имтиёзли кредитлар олиб берилишини ваъда килган.\nВилоят хокими мурожаати давомида шундай деган: «Бугундан бошлаб Андижон вилояти буйича 18 ёшга тулмаган болалар, бюджет ташкилот ходимлари — асосан, мактаб укитувчилари ва укувчилари, тиббиёт ходимлари — врачлар, хамширалар, урта-махсус билим юртлари ва коллежлар укитувчилари ва укувчилари, шунингдек, олий укув юрти укитувчилари ва талабалари — бирортаси далага чикиши бу жиноят хисобланади! Кайси туманда, кайси сектор худудида санаб утилган мана шу тоифадаги инсонлар далада пахта тергани аниклангудек булса, рахбарга нисбатан, нафакат лавозимидан олиб ташлаш, балки жиноий жавобгарликка тортилиши буйича огохлантираман».\nПред. Судьянинг «гаройиб» карори ёхуд судья доим хакми?\nСледующая Козогистонда узбек бола бедарак йуколди


Тошкент метросининг 6 та бекати қуриб битказилди | Qalampir.uz\nЖамият\t04 Февраль 08:31 7632\nТошкент шаҳрида қурилаётган ҳалқа метро линиясининг биринчи босқичи бўлган “Дўстлик – Қўйлиқ” участкасида 6 та бекат қуриб битказилди. Бу ҳақда “Ўзбекистон темир йўллари” АЖ хабар берди.\n2019 йилнинг август ойида Тошкент ҳалқа метро линиясининг биринчи босқичи бўлган “Дўстлик – Қўйлиқ” участкасидаги “Дўстлик-2” ҳамда 2-бекатларида қурилиш ишлари тугатилди. Оралиқ йўналишида 2 минг 303 метрлик янги рельслар ҳам ётқизилиб, дастлабки поездлар синов тариқасида ҳаракатланган эди.\n“Маълумки, “Тошкент метрополитени” УКнинг “Дўстлик” бекатидан Қўйлиқ бозоригача бўлган йўналиши 11 километр бўлиб, “Дўстлик-2” ҳамда 2, 3, 4, 5, 6 ҳамда Қўйлиқ бозоридаги 7-бекатлардан иборат. Айни пайтда “Дўстлик-2”дан Қўйлиқ мавзесигача эстакадаларнинг лойиҳада кўзда тутилган таянч устунлар, биринчи ва иккинчи поғона темир-бетон пойдеворлар, темир-бетон ригел ва балкалар тўлиқ ўрнатиб бўлинди. 2-бекатдан Янгиобод ҳудудидаги олтинчи бекатгача бўлган оралиғига янги рельслар ҳам ётқизилиб, сўнгги босқичда таъмирлаш ишлари олиб борилмоқда. Айни пайтда қурувчиларимиз олтинчи ҳамда Қўйлиқ бозоридаги еттинчи бекат оралиғида бунёдкорлик ишларини жадал суратларда амалга оширишмоқда. Бунинг учун 2 мингга яқин ишчи-ходим ва мутахассислар юздан кўпроқ замонавий техникалардан фойдаланмоқда”, дейди “Ўзбекистон темир йўллари” АЖнинг Капитал қурилиш дирекцияси раҳбар ўринбосари Азиз Абдиев.\nБугунги кунга келиб 2-, 3-, 4-, 5- ҳамда 6-бекатларда ҳам қурилиш ишларини ниҳоясига етказилди. Янги қуриб битказилган бекатларда йўловчиларга қулайлик яратувчи замонавий технологиялар, йўлкирани электрон тўлаш имконини берувчи турникетлар ҳамда эскалатор билан жиҳозланган. Икки қаватлик бекатларнинг ҳар бирига имконияти чекланган йўловчилар учун махсус лифтлар ҳам ўрнатилди.\nУшбу йўналишда поездларнинг ўртача юриш тезлиги соатига 60 километрни ташкил этади. Ҳаракатланиш оралиқ вақти 5 дақиқадан иборат бўлиб, бекатлар 5та вагон тўхташи учун мўлжалланган. Россия Федерациясидан метро линияларининг эстакада йўналишида ҳаракатланадиган замонавий, юқори сифатли, йўловчилар учун барча қулайликларга эга дастлабки бешта ҳаракат таркиби келтирилди ва бугунги кунда буларнинг барчаси хизмат кўрсатиш учун техник жиҳатидан ҳар томонлама тайёргарлик кўрмоқда.\n18 Сентябрь 18:04 42870\n18 Сентябрь 20:50 38888\n18 Сентябрь 08:06 38765\n18 Сентябрь 15:05 32814\n18 Сентябрь 23:26 27603


6/28/2007 12:24:08 AM\nМен аслида китоблар инсон хаётини узгартиришига ишонмайман. Инсон хаётини факат узигина узгартира олиши мумкин. Аммо улар хаётингизни узгартиришга имкон берадилар. Тарихда жуда куп буюк шахслар бир китоб ёки бир вокеа туфайли хаётларининг кескин узгарганлигини ва абадиятга алокадор булиш сабаби купинча таъсирли бир китоб сабаб булганини ёзишган. Кулимга укилиб-укилиб уриниб кетган китобни оламан, то сунгги варогигача кулимдан куймай укийман. Ички олишувлар бошланади багримда. Китоб хаёти бир неча муддат менинг хаётимга айланади. Нималарнидир урганаман. Нималарга нисбатан нафрат, нималарга нисбатандир мухаббат пайдо булади багримда. Китоб кахрамонлари билан хаёлан сухбатлашаман. Бу китобни мендан олдин нечалар укиганини уйлайман. Уларга кандай таъсир килган экан деган савол пайдо булади. Асрлар юкини елкалаб келаётган китоблар...\nИнсон яралгандан бери ечилиб ёзилган муаммолар, билимлар ва кашфиётлар багрини сиёх этган китоблар...\nДил розлари, тажрибалар, хаётга йулланмалар битилган асарлар.\nКитоб - хаётнинг очик кузгуси. Атрофида булаётган вокеаларни тахлил килолган инсон учун китоб энг яхши кулланма, умр йулини узи хохлаган томонга йуналтириш учун чизма. Уни очаркансиз, минглаб, миллионлаб хаёт тажрибаларига дуч келасиз. Хар ким уз назари, уз дунёкараши билан ёзган уни. Аммо сиз уни уз карашларингиздан келиб чикиб тахлил киласиз, муаллиф сезмаган хатоларни баъзида сиз сезасиз. Китоб шухрат козониш ёки хакикатни карор топиши учун ёзилганини хис киласиз. Мен китоб танлашда муаллиф узига нисбатан одил булган холатларга куп эътибор каратаман. Чунки узига нисбатан холис нигох тикмаган инсон бошкаларга хеч качон холис назар ташлаёлмайди. Яхши асар бир неча инсоннинг хаёт йулини, тушунчалари, фикру-хаёллари, орзу-умиди, армонлари, хатолари ва ютукларини, колаверса кутилмаган такдир уйинларидан кандай ечим топиб чикиб кетганлигини курсатувчи хаётий тажрибани уз ичига олади. Баъзида умр йулининг кескин бурилишларида, мошина йулига чикиб колган кийикдай музлаб колган холатлар, ва кутилмаган бахтли тасодиф яна хаётни давом эттирмокка имкон бериши - огир дакикаларда, китобхоннинг биринчи таянчидир.\nКуп китоб укийдиган инсоннинг гап-сузи китобни ёктирмайдиганларникидан фарк килишини сезганмисиз? Жуда куп холатларда кузга яккол ташланадиган холат. Улар узок хаёт йулини босиб утган донишмандга ухшайдилар. Баъзида уттизга кирмасдан хаётни тиник ва усталик билан тахлил киладилар. Баъзида буни соддагина килиб "Укимишли" ёки "Зиёли" деб куйишади. Уларнинг сухбатидан калбингиз тинчланади. Калб кузларингиз очилиб бошлайди. Китоблардан унга сингиб унинг фикрларини мунаввар килган сир сизга кучиб бошлайди.\nКитоблар менга кувват бахш этади. Хаётда адашмасликга гувохдир улар. Улар мени инсон деб аталмиш буюк яралмишни севишга, мехр куя билишга, кичира билишга ургатади. Калбимга таскин беради. Буюк максадлар сари уннайди улар.\nБугун новбатдаги китобимни укиб туриб кимлардир анашу бахтдан бебахра эмасмикан деб уйладим. Кимдир балки бир юпанч тополмай сикилаётгандир. Балки кимдир энг суюкли нарсасидан ажраб увлаб колгандир. Кимнидир ватан согинчи, кимнидир она мехрига зорлик, кимнидир фарзанд дийдорисизлик кийнаётгандир. Мен сизнинг хар бир дардингизга борман. Менинг дардларимда эса... ёстигим остида китобим бор...